Pospost il-vot dwar il-protezzjoni tal-ħaddiema mil-labar tas-siringi

Politika tax-xogħol

Il-MPE iddeċiedew li jipposponu l-vot fuq rapport imħejji minn Stephen HUGHES (PES, UK) dwar il-protezzjoni tal-ħaddiema minn korrimenti li jirriżultaw mil-labar tas-siringi u li jistgħu jwasslu għal infezzjonijiet ġejjin mid-demm.

Il-Parlament qed uża l-proċedura li biha jista' jitlob lill-Kummissjoni biex toħroġ proposta leġiżlattiva ġdida dwar kwistjoni partikolari.

Huwa stmat li fl-Ewropa jseħħ miljun korriment minn labar ta' siringa kull sena, speċjalment fis-settur mediku.

Dawn it-tip ta' korrimenti jistgħu jwasslu għat-trażmissjoni ta' aktar minn 20 vajrus li jipperikolaw il-ħajja, inklużi l-epatite B, l-epatite C, u l-HIV/Aids, u b'hekk jippreżentaw problema serja għas-saħħa pubblika.

Għalhekk, il-Parlament irid li l-leġiżlazzjoni ta' l-UE f'dan il-qasam titjieb sabiex il-ħaddiema jkunu protetti aħjar.

Madankollu, il-vot dwar dan ir-rapport ser isir matul is-seduta plenarja ta' Ġunju fi Strasburgu.

Proċedura: Inizjattiva Vot: Ġunju 2006

20060531IPR08620 Infezzjonijiet trażmessi mid-demm ikkawżati minn ġrieħi minn siringi (vot pospost)


Bżonn li jiġu evitati reati sesswali kontra t-tfal

Ġustizzja u Intern

Il-MPE adottaw rapport bl-għan li tittejjeb il-leġiżlazzjoni eżistenti għall-protezzjoni tat-tfal minn reati sesswali.

Il-mira hija li jkun żgurat li kwalunkwe deċiżjoni ta' qorti li tipprojbixxi li persuna taħdem mat-tfal minħabba li jkunu saru reati sesswali kontra l-minorenni jew minħabba l-pornografija tat-tfal, tkun tista' tiġi infurzata mhux biss mill-Istat Membru fejn tkun ittieħdet din id-deċiżjoni, iżda wkoll minn kwalunkwe pajjiż ieħor ġewwa l-UE fejn din il-persuna tista' tmur tgħix.

Fl-2003 ġiet adottata leġiżlazzjoni li tistabilixxi approċċ komuni minimu għal dawn ir-reati kriminali, li jkopri t-tip ta' piena li għandha tingħata u l-projbizzjonijiet li għandhom jiġu imposti.

Waħda mill-proviżjonijiet hija li min jistab ħati ta' reat sesswali fuq it-tfal għandu jkun projbit b'mod temporanju jew permanenti milli jaħdem f'xi qasam relatat mas-superviżjoni tat-tfal.

Issa hemm bżonn li tittieħed deċiżjoni li tiżgura li din it-tip ta' projbizzjoni infurzata mill-awtoritajiet ġudizzjarji ta' Stat Membru partikolari, tiġi wkoll infurzata fl-Istati Membri kollha.

Permezz tal-leġiżlazzjoni l-ġdida, l-awtoritajiet ser ikollhom l-obbligu li fil-parti tar-rekord kriminali li tista' tiġi kkonsultata minn Stati Membri oħra, jinkludu informazzjoni dwar il-pieni relatati ma' reati sesswali kontra t-tfal.

Permezz tar-rapport imħejji minn Bogusław SONIK (EPP-ED, PL), il-Parlament laqa' l-proposta iżda jrid li ċertu definizzjonijiet fit-test leġiżlattiv isiru iktar stretti.

Il-Membri jridu wkoll li l-Istati Membri jkollhom l-obbligu li fir-rekord kriminali jinkludu kwalunkwe projbizzjoni relatata li tkun ġiet imposta minn pajjiżi barra l-UE.

Proċedura: Konsultazzjoni Dibattitu: 31.05.06

20060531IPR08611 Projbizzjonijiet li jirriżultaw minn kundanni għal reati sesswali mwettqa kontra t-tfal


Ir-risposta tal-MPE dwar it-tkabbir taż-żona ta' l-ewro

Unjoni ekonomika u monetarja

Skond il-MPE, biex Stat Membri jidħol fiż-żona ta' l-ewro, huwa meħtieġ li dan jaderixxi kompletament mal-Kriterji ta' Maastricht dwar il-konverġenza ekonomika.

Huma adottaw rapport imħejji minn Werner LANGEN (EPP-ED, DE) dwar kwistjonijiet li jikkonċernaw l-Istati Membri kollha li għad iridu jissieħbu fiż-żona ta' l-ewro u li jagħmel kummenti dwar il-każijiet tas-Slovenja, il-Litwanja u l-Estonja.

Ir-rapport, adottat b'510 voti favur, 40 kontra u 66 astensjoni, iwissi li jekk pajjiż jissieħeb fiż-żona ta' l-ewro qabel ikun lest, dan jista' jwassal għal żviluppi mhux mistennija fil-proċess ta' konverġenza ekonomika.

Il-MPE opponew bil-qawwa dispożizzjonijiet speċifiċi dwar it-twettiq tal-kriterji ta' Maastricht u enfasizzaw l-importanza li l-istabilita' taż-żona ta' l-ewro tkun evalwata fuq perjodu ta' żmien twil.

It-tkabbir taż-żona ta' l-ewro għandu jintuża bħala opportunita' għat-tisħiħ tat-tmexxija ta' l-ekonomija fiż-żona.

Il-Membri qalu wkoll li d-deċiżjoni dwar jekk pajjiż jissodisfax il-kriterji dwar l-inflazzjoni u r-rata ta' l-imgħax għandha tkun ibbażata fuq dejta pprovduta mill-Bank Ċentrali Ewropew u mill-Kummissjoni Ewropea.

L-Istati Membri ġew mitluba jagħtu l-possibilta' lill-Kummissjoni li tivverifika kemm il-kriterji ta' Maastricht ġew milħuqa fuq bażi ta' dejta preċiża, kurrenti, ta' min joqgħod fuqha u ta' kwalita' għolja.

Il-Parlament għamel sejħa sabiex dawk l-Istati Membri li qed jippreparaw biex jissieħbu fiż-żona ta' l-ewro jagħtu attenzjoni partikolari għall-protezzjoni tal-konsumatur matul il-fażi tat-tibdil tal-munita.

Dan għandu jsir billi jintwerew il-prezzijiet kemm fil-munita lokali kif ukoll fil-munita ta' l-ewro u billi jsiru kampanji biex iħeġġu lill-konsumaturi joqgħodu attenti għal żieda fil-prezzijiet mhux ġustifikata.

Barra minn hekk, il-Parlament laqa' l-Islovenja bħala membru ġdid taż-żona ta' l-ewro.

Huwa ta' l-opinjoni li dan it-tkabbir se jkollu effett pożittiv fuq l-ekonomija Ewropea ġenerali.

Mill-banda l-oħra, il-Membri wrew dispjaċir li ngħatat rakkomandazzjoni negattiva għas-sħubija tal-Litwanja.

Għalhekk talbu spjegazzjoni ċara u komprensiva tal-bażi tal-kalkoli li ttieħdet sabiex jiġu applikati l-kriterji ta' l-inflazzjoni.

Il-Kummissjoni għandha taġġorna r-rapport ta' konverġenza dwar il-Litwanja u tistabbilixxi grupp ta' ħidma espert fil-kooperazzjoni ma' l-awtoritajiet Litwani sabiex tiġi żviluppata strateġija għal sħubija mgħaġġla maż-żona ta' l-ewro.

Huma talbu wkoll li meta l-Kummissjoni tagħmel evalwazzjoni ta' dan it-tip, dejjem tippreżenta r-riżultati tagħha, anke meta dawn ikunu negattivi.

Dwar l-Estonja, li falliet biss fil-kriterji ta' l-inflazzjoni, il-Parlament qal li din għandha tkompli l-isforzi tagħha sabiex tissodisfa l-kriterji u sabiex tikkwalifika għas-sħubija fiż-żona ta' l-ewro malajr.

Skond il-Membri, il-kriterju ta' l-inflazzjoni, li huwa bbażat fuq r-rati ta' inflazzjoni tat-tliet Stati Membri bl-aħjar eżekuzzjoni, għandu jiġi ċċarat.

Dan minħabba l-fatt li dan il-kriterju kien stabbilit qabel inħolqot iż-żona ta' l-ewro b'munita waħda u politika monetarja unifikata.

Ir-rapport jgħid li huwa importanti li meta wieħed jikkunsidra l-kriterju ta' l-inflazzjoni, wieħed iżomm f'moħħu l-hekk imsejjaħ effett Balassa-Samuelson, li jfisser li ekonomiji li jkunu qegħdin jikbru b'mod mgħaġġel sabiex ilaħħqu ma' ekonomiji ikbar bilfors ser ikollhom rati ta' inflazzjoni iktar għoljin matul din it-tranżizzjoni.

Huma mħassbin dwar il-fatt li qed jintużaw żewġ definizzjonijiet ta' l-istabilita' tal-prezzijiet: waħda wżata mill-Bank Ċentrali Ewropew fil-politika monetarja tiegħu u oħra wżata fir-rapporti ta' konverġenza.

Skond il-MPE, il-fatt li hemm żewġ definizzjonijiet huwa ta' tfixkil u jista' jkollu effetti negattivi.

Il-Parlament għandu jivvota fuq il-leġiżlazzjoni meħtieġa biex l-Islovenja ddaħħal l-ewro mill-1 ta' Jannar 2007 matul is-seduta plenarja ta' Ġunju fi Strasburgu.

Proċedura: Inizjattiva Dibattitu: 31.05.06

20060531IPR08606 Tkabbir taż-Żona ta' l-Euro


Is-sena Ewropea għad-Djalogu Interkulturali tiffoka wkoll fuq ir-reliġjon

Il-MPE adottaw rapport imħejji minn Erna HENNICOT-SCHOEPGES (EPP-ED, LU) b'548 vot fvur, 62 kontra u 22 astensjoni, li permezz tiegħu laqgħu l-proposta tal-Kummissjoni li tiddikjara s-sena 2008 bħala "Sena Ewropea għad-Djalogu Interkulturali".

Maġġoranza żgħira tal-Membri għamlu sejħa sabiex id-djalogu interkulturali ma jsirx biss bejn kulturi differenti iżda anke bejn gruppi reliġjużi differenti.

Il-MPE jixtiequ li s-Sena Ewropea għad-Djaolgu Interkulturali tikkonkludi b'forum interkulturali fil-Parlament Ewropew, li jġib flimkien rappreżentanti tas-soċjeta' ċivili u tad-dinja politika u dik reliġjuża.

Huma jridu li d-djalogu interkulturali jieħu post prominenti fil-politika ta' l-UE.

Huma favur il-proposta tal-Kummissjoni li żżid l-importanza u l-koerenza tal-miżuri ta' l-UE kollha relatati mad-djalogu interkulturali.

Barra minn hekk huma wkoll ta' l-opinjoni li din il-kampanja għandha tenfasizza l-kontribuzzjoni ta' kulturi differenti lill-wirt u l-istili ta' ħajja ta' l-Istati Membri ta' l-Unjoni Ewropea.

Il-kampanja għandha wkoll tgħin fil-promozzjoni tad-djalogu interkulturali fl-iskejjel.

Il-Membri ssuġġerew li jingħata premju għad-djalogu interkulturali lil proġett magħmul miż-żgħażagħ fi ħdan programmi Komunitarji bħal Socrates , Youth u Culture .

Huma għamlu wkoll sejħa għal koperazzjoni mas-settur privat, max-xandara u ma' entitajiet tax-xandir u medja oħra biex jifirxu tagħrif dwar is-Sena Ewropea għad-Djalogu Interkulturali.

Dan għandu jsir b'mod partikulari fil-kuntest ta' avvenimenti sportivi kbar li se jsiru fl-2008, bħall-Kampjonat tal-Futbol Ewropew u l-Logħob Olimpiku ta' Beijing.

Din l-azzjoni għandha tikkumbatti t-traffikar tal-bnedmin u l-prostituzzjoni sfurzata tan-nisa waqt dawn l-avvenimenti.

Id-djalogu interkulturali huwa diġa' mgħoti ħafna importanza f'oqsma ta' politika differenti tal-Komunita', bħall-edukazzjoni, iż-żgħażagħ, il-kenn politiku u l-politika kontra r-razziżmu, kif ukoll fir-relazzjonijiet esterni ta' l-UE.

Il-miri prinċipali huma il-promozzjoni tad-diversita' kulturali u ċ-ċittadinanza attiva.

Dan huwa l-isfond tal-proposta tal-Kummissjoni fuq is-Sena Ewropea għad-Djalogu Interkulturali.

Proċedura: Kodeċiżjoni (I) Dibattitu: 31.05.06

20060531IPR08609 Sena Ewropea għad-djalogu interkulturali (2008)


L-estimi tad-dħul u nfiq tal-Parlament għas-sena 2007

Baġit

Il-PE adotta rapport imħejji minn Louis GRECH (PES, MT) dwar l-estimi tad-dħul u nfiq tal-Parlament għas-sena 2007 bħala preparazzjoni għall-ewwel qari tal-proċedura baġitarja li se jsir fil-Ħarifa.

Ir-rapport jgħid, fost affarijiet oħra, li l-Abozz ta' l-Estimi għall-2007 huwa propost għal € 1,377,700,000 u jenfasizza li ċ-ċentri ta' spiża ewlenin jibqgħu relatati, bħas-snin ta' qabel, ma' l-infiq fuq l-istaff, il-proprjeta', l-informazzjoni, il-MPE u t-tkabbir.

Permezz ta' dan ir-rapport, adottat b'476 vot favur, 65 kontra u 37 astensjoni, il-Membri fakkru li l-2007 hija l-ewwel sena tal-qafas finanzjarju multiannwali l-ġdid, li jkopri l-perjodu 2007-2013 u li l-Bureau tal-Parlament kien ippropona li din għandha tkun " sena ta' konsolidazzjoni ta' l-infiq mingħajr ma jsiru proġetti ewlenin ġodda ".

Huma fakkru wkoll li l-abbozz preliminarju ta' l-estimi ta' l-infiq tal-Parlament jinkludi € 48,000,000 għat-tkabbir ta' l-Unjoni, € 25,000,000 bħala riżerva għall-politika ta' l-informazjoni u tal-komunikazzjoni, € 7,500,000 għall-akkwist ta' kompetenza bħala għajnuna għall-MPE u € 50,000,000 bħala riżerva għax-xiri ta' wħud mill-bini wżat mill-Parlament fi Strasburgu.

Skond il-Membri, il-baġit għandu " jirrifletti l-ħtiġijiet baġitarji kurrenti u għandu jkun konformi mal-prinċipju ta' dixxiplina baġitarja u l-użu responsabbli tal-flus taċ-ċittadin ".

Huma qed jgħidu wkoll li għandu jinżamm il-limitu ta' 20% fil-qasam ta' nfiq amministrattiv, iżda l-aħħar deċiżjoni dwar dan għandha tittieħed waqt l-ewwel qari ta' l-Abbozz tal-Baġit tas-sena 2007.

Dwar l-istaff tal-Parlament, ir-rapport reġa' afferma li ħlief b'eċċezzjoni tal-pożizzjonijiet marbutin mat-tkabbir u ta' numru limitat ta' pożizzjonijiet speċjalizzati, m'għandhom jinħolqu ebda pożizzjonijiet ġodda.

Għalhekk, peress li " t-talba għal 74 post ġdid mhijiex konformi mal-politika ta' konsolidazzjoni ta' l-infiq ", l-approprjazzjonijiet għal dawn il-pożizzjonijiet qed jitpoġġu fir-riżerva sakemm tingħata informazzjoni iktar preċiża waqt l-ewwel qari tal-proċedura.

Dwar il-proprjeta' tal-Parlament, il-MPE innutaw li " numru essenzjali ta' kwistjonijiet dwar ix-xiri tal-bini WIC u SDM fi Strasburgu għadhom ma ġewx iċċarati jew ġustifikati b'mod xieraq ".

Huma qegħdin jistennew li, " jekk in-negozjati jitkomplew, il-pakkett finali li jsir qbil fuqu għandu jagħti lill-Istituzzjoni valur tajjeb meta mqabbel man-nefqa ".

Minħabba l-kwistjonijiet li għadhom pendenti, il-MPE ddeċiedew li l-ammont ta' € 50,000,000 għandu jitpoġġa f'riżerva għall-bini u li dan l-ammont għanu jkun awtorizzat malli tiġi sodisfatta lista ta' kundizzjonijiet stabbilita mill-Kumitat rilevanti.

Il-Parlament qabel ukoll ma' l-ammont ta' € 48,000,000 relatati ma' l-adeżjoni tal-Bulgarija u r-Rumanija ma' l-Unjoni Ewropea iżda qed jinsisti li jekk l-adeżjoni tkun posposta b'sena, " l-impatt finanzjarju ta' dak id-differiment għandu jiġi rifless fil-baġit tal-Parlament Ewropew ," permezz ta' tnaqqis ta' € 24,000,000.

Il-Membri sostnew wkoll li " l-Parlament Ewropew irid ikollu strateġija ta' informazzjoni b'saħħitha u effettiva li tinfed il-ħajt li jifred il-Parlament mill-elettorat tiegħu ".

Għalhekk jikkonfermaw l-ammont ta' € 25,000,000 fir-riżerva għall-politika ta' l-informazzjoni u tal-komunikazzjoni.

Madankollu qed jistennew li tingħata iktar informazzjoni sabiex jerġgħu jikkunsidraw din l-ispiża.

Huma nnutaw li l-ammont ta' € 20,000,000 kienu nżammu bħala riżerva sabiex jintużaw fl-2006 ħalli jinbdew tliet proġetti importanti ta' informazzjoni: il- WebTV tal-Parlament, iċ-Ċentru tal-Viżitaturi u l-faċilitajiet Awdjoviżivi.

Skond il-Membri, hemm bżonn ta' aktar informazzjoni dwar l-ammont attwali li intuża s'issa u dwar l-infiq ppjanat għall-bqija tas-sena 2006 għal dawn il-proġetti.

Ir-rapport jitkellem ukoll dwar il-politika tal-Parlament tal-multilingwiżmu bħala " kundizzjoni sine qua non għall-Istituzzjoni u għall-Membri tagħha ", iżda fl-istess ħin il-Membri jagħrfu l-ispiża għolja involuta biex jinżamm servizz daqshekk vast ta' traduzzjoni u ta' interpretazzjoni.

Għalhekk qed iħeġġu li qabel ma jkun deċiż il-programm annwali ta' ħidma tal-kumitati u tad-delegazzjonijiet tal-Parlament, jiġu kkunsidrati l-implikazzjonijiet baġitarji.

Ir-rapport saħaq ukoll dwar " il-ħtieġa essenzjali li l-Membri kollha jkunu provduti b'bażi sostanzjali ta' informazzjoni, imħejjija b'dixxiplina xjentifika, dwar is-suġġetti u l-kwistjonijiet kollha li jħabbtu wiċċhom magħhom matul it-twettiq ta' dmirijiethom ".

Matul id-dibattitu li sar qabbel ittieħed il-vot, ir-rapporteur Louis GRECH (PES, MT) fakkar li l-2007 hija l-ewwel sena tal-perspettivi finanzjarji l-ġodda u li din se tkun " sena ta' konsolidazzjoni ta' l-infiq fl-estimi tal-baġit tal-Parlament ".

Huwa qal li għandu jsir eżerċizzju ta' inventarju dettaljat, ħalli flimkien mal-proċess ta' konsolidazzjoni, " insaħħu dak li qed juri li huwa effiċjenti u nneħħu jew għall-inqas innaqqsu, dak li ma jagħti ebda valur miżjud.

F'dan ix-xenarju, l-implementazzjoni ta' bbaġitjar ibbażat fuq l-attivitajiet li jsiru hija importanti ħafna.

Ir-rapport jenfasizza wkoll il-fatt li l-baġit għandu jirrifletti l-bżonnijiet baġitarji attwali.

Dan jispjega għala huwa neċessarju li ssir evalwazzjoni bir-reqqa dwar jekk il-limitu stipulat minna stess ta' 20% għandux jinżamm jew le.

Għandna bżonn nagħmlu 'cost-benefit analysis' biex naraw x'inhu l-aħjar għall-Parlament, inkluż l-indipendenza finanzjarja tiegħu issa u 'l quddiem, meta l-Istatut tal-Membri li jammonta għal madwar €100 miljun fis-sena, jidħol fis-seħħ fl-2009 ."

Huwa tkellem ukoll dwar il-politika tax-xiri tal-bini tal-Parlament: " Dwar l-avvenimenti riċenti li kellhom x'jaqsmu max-xiri tal-bini WIC u SDM fi Strasburgu, mhux se noqgħodu lura milli npoġġu fir-riżerva il-€50 miljun maħsuba għax-xiri ta' dan il-bini.

M'aħniex tal-parir li dawn il-fondi għandhom ikunu awtorizzati qabel ma jiġu ċċarati b'mod sodisfaċenti ċerti kwistjonijiet pendenti.

Ma nixtiequx nistmaw l-impatt finanzjarju pożittiv tal-politika ta' l-akkwist inqas milli ħaqqu.

Kemm-il darba għidna li din il-politika ffrankatilna ammonti sostanzjali tul is-snin.

Madankollu, huwa prudenti li nikkunsidraw jekk għandniex nerġgħu neżaminaw mill-ġdid il-politika ġenerali tal-Parlament dwar l-akkwist tal-bini tiegħu, inkluż ta' l-uffiċji ta' informazzjoni fl-Istati Membri differenti. "

Is-Sur Grech tkellem ukoll dwar il-politika ta' informazzjoni tal-Parlament u dwar il-programm tal-viżitaturi u qal li sfortunatament ma ttieħdet l-ebda deċiżjoni dwar il-€5 miljun allokati għat-titjib tal-programm tal-viżitaturi. "

Din is-sitwazzjoni hija insostenibbli u l-Membri qed jistennew li l-Bureau jieħu deċiżjoni qabel l-ewwel qari ."

Huwa kompla jgħid: " Fl-2006, il-Parlament iddeċieda li jinvesti fi tliet proġetti ewlenin ta' informazzjoni, li jinkludu l-bini ta' ċentru ġdid għall-viżitaturi, il-faċilitajiet awdjoviżivi u il-Web Television.

L-amministrazzjoni ipproponiet li nikkunsidraw ammont ta' €25 miljun biex dawn il-proġetti jiġu implimentati fl-2007.

Aħna naqblu li għandu jsir iktar biex titjieb il-konnessjoni bejn iċ-ċittadini u l-istituzzjonijiet il-ġodda li jirrappreżentawhom.

Madankollu hemm bżonn ta' informazzjoni iktar preċiża u iktar dettaljata dwar is-sorveljanza politika, l-organizzazzjoni, l-istruttura ta' l-ispejjeż u l-kontenut tal-programmi qabel ma tingħata l-awtorizzazzjoni biex jinħarġu l-fondi kollha jew parti minnhom mir-riżerva. "

Dwar l-istaff tal-Parlament, qal: " Jekk wieħed iżomm f'moħħu r-restrizzjonijiet baġitarji li jeżistu, m'aħniex konvinti li t-talba għal 74 postijiet addizzjonali hija ġustifikati, speċjalment meta qed ninsistu li ssir konsolidazzjoni ta' l-infiq.

Għalhekk, l-approprjazzjoni relevanti tpoġġiet f'riżerva sakemm ikollna informazzjoni dettaljata li tiġġustifika din it-talba. "

Huwa fakkar ukoll li ġew allokati €48 miljun għall-adeżjoni tar-Rumanija u tal-Bulgarija u jekk id-data tkun posposta, madwar €24 miljun għandhom jitnaqqsu mill-baġit ta' l-2007.

Dwar l-assistenza u l-faċilitajiet disponibbli għall-MPE qal: " L-amministrazzjoni għandha tagħmel stħarriġ ta' kwalita' dwar is-servizzi li qed jingħataw lill-Membri.

Aħna fiduċjużi li l-proċess ta' inventarju ta' l-eżerċizzju Ngħollu l-Miri, flimkien mal-konklużjonijiet ta' l-istħarriġ għandhom jgħinu biex jittejjeb dan l-aspett importanti ."

Proċedura: Baġitarja Dibattitu: 31.05.06

20060531IPR08607 Stat imbassar tal-Parlament Ewropew għall-2007


Id-Dalaj Lama jgħaqqad l-ispiritwalità u l-politika fil-Parlament

Relazzjonijiet esterni

Mit-Tibet għal Brussell: il-mexxej tal-Buddisti ta' Tibet id-Dalai Lama

Għalkemm jgħaddu ħafna wċuħ mill-bibien tiegħu, m'hijiex xi ħaġa ta' kuljum illi l-Parlament jilqa' lil xi ħadd li huwa meqjus bħala alla ħaj mis-segwaċi tiegħu.

Nhar il-erbgħa d-Dalaj Lama ġab taħlita ta' spiritwalità u politika fi ħdan il-Parlament meta ltaqa' ma' l-MPE tal-Kumitat għall-Affarijiet Barranin u aktar tard mal-President tal-Parlament biex jiddiskuti l-qagħda fit-Tibet u r-relazzjonijiet maċ-Ċina.

Il-messaġġ tiegħu kien wieħed ta' "paċenzja" fil-konfront taċ-Ċina u l-ħarsien tal-libertà tat-twemmin u l-"kultura qadima ta' kumpassjoni" tat-Tibet.

Dwar ir-relazzjonijiet maċ-Ċina – li ssostni li għandha sovranità fuq it-Tibet – il-messaġġ tiegħu kien wieħed ta' konċiljazzjoni.

Huwa qal lill-MPE illi "it-Tibet mhux qed ifittex li jinfired minn maċ-Ċina", u semma l-mudell ta' l-Iskozja jew Quebec bħala eżempju ta' l-awtonomija li t-Tibet qed ifittex.

Ironikament, huwa jħoss illi l-fatt illi ċ-Ċina qed issir potenza ekonomika globali jipprovdi opportunità tajba, billi "sabiex tabilħaqq issir superpotenza, iċ-Ċina teħtieġ ir-rispett tal-kumplament tad-dinja, - teħtieġ awtorità morali".

Huwa favur il-globalizzazzjoni billi din iżżid il-kuntatt bejn il-pajjiżi u stqarr illi huwa "wieħed mill-ammiraturi ta' l-UE… Jekk tħarsu l-interessi ta' ħaddieħor, tgawdu inthom ukoll".

Wara taħdidiet mad-Dalaj Lama, il-President Borell qal illi ser iżur il-belt kapitali tat-Tibet, Lhasa, "biex nara b'għajnejja l-qagħda fit-Tibet" matul iż-żjara uffiċjali tiegħu fiċ-Ċina f'Lulju li ġej.

Huwa faħħar il-ħidma tad-Dalaj Lama bħala "eżempju ta' kif wieħed jista' jmexxi kampanja b'impenn u bis-sliem".

Huwa tenna illi "il-Parlament Ewropew kemm-il darba esprima t-tħassib tiegħu dwar is-soluzzjoni politika li għadha ma ġietx solvuta fit-Tibet u l-kwistjonijiet li għadhom għaddejjin li jmissu d-drittijiet tal-bniedem."

Huwa rrefera għal Riżoluzzjoni Parlamentari f'Diċembru li għadda li sejħet lill-UE biex ittejjeb l-effettività tad-Djalogu bejn l-UE u ċ-Ċina dwar id-Drittijiet tal-Bniedem sabiex "twassal għal titjib sostanzjali fir-rekord batut taċ-Ċina għal dak li jirrigwarda d-drittijiet tal-bniedem."

Din issaħħaħ Riżoluzzjoni li kienet ġiet adottata f'April ta' l-2002, li kienet esiġiet illi l-Gvern Ċiniż "jirrispetta u jħares l-identità reliġjuża u kulturali tal-poplu tat-Tibet".

Id-Dalaj Lama, li ilu eżiljat sa mill-1959, mexxa kampanja internazzjonali kontra d-dominanza politika u kulturali taċ-Ċina fit-Tibet.

L-UE dejjem kienet tal-fehma illi d-djalogu dirett bejn id-Dalaj Lama u l-awtoritajiet Ċiniżi (li jqisu din il-kwistjoni bħala affari strettament interna) huwa l-aħjar mod biex jintlaħaq ftehim.

L-intermedjarji tat-Tibet ilhom f'taħdidiet ma' rappreżentanti Ċiniżi sa mill-2002, iżda s'issa ebda riżultat tanġibbli għadu ma nkiseb.

Iż-żjara kienet ikkaratterizzata b'mumenti li ħallew tbissima fuq wiċċ kulħadd: qabel ma telaq, il-mexxej tal-Buddisti tat-Tibet offra xi pariri dwar is-sigriet tal-kuntentizza, illi anki l-mexxejja Ċiniżi ma jistgħux ma jaqblux magħhom - "żommu l-paċi tal-moħħ, inqas tensjoni u inqas inkwiet".

20060602STO08674 Riżoluzzjoni Parlamentarti dwar it-Tibet tal-15 ta' Diċembru 2005 Riżoluzzjoni dwar Strateġija ta' l-UE fil-konfront taċ-Ċina tal-11 ta' April 2002 Id-Delegazzjoni għar-relazzjonijiet mar-Repubblika Popolari taċ-Ċina Il-Gvern Ċentrali Popolari tar-Repubblika Popolari taċ-Ċina Is-sit tad-Dalaj Lama


Il-Qorti tgħid li l-għoti ta' informazzjoni dwar il-passiġġieri huwa llegali

Drittijiet fundamentali

Attenti: jafu dwarkom!

Il-Qorti Ewropea tal-Ġustizzja ddeċidiet li kull awtorizzazzjoni għal għoti ta' informazzjoni dwar il-passiġġieri lill-awtoritajiet Amerikani mill-Kummissjoni u l-Kunsill hu illegali.

Ġie ffirmat Ftehim fuq din il-kwistjoni bejn l-Istati Uniti u l-UE sabiex jiġi miġġieled it-terroriżmu, iżda jidher b'mod ċar li dan kien imur kontra l-liġi.

Is-sentenza tal-Qorti ddeċidiet favur il-kritika mfissra mill-Parlament Ewropew iżda din ma solvietx il-problemi kollha.

Tħobb l-ikel veġetarjan.

Ma tagħtix in-numru tal- credit card tiegħek lil kulħadd, lanqas lill-ħbiebek jew lil tal-familja.

U ma taqbadx tagħti l-indirizz elettroniku tiegħek zozo@intime.com kif ġie, ġie.

Għandek mnejn taħseb li int tagħżel meta u kif tintuża din l-informazzjoni, iżda inti żbaljat.

Inti qiegħed f'fajl.

Ta' lanqas, jekk int titla' fuq ajruplan li jkun sejjer lejn l-Istati Uniti.

Fil-fatt, kwarta qabel it-tluq tiegħek, 34 kategorija ta' tagħrif personali tiegħek jiġu kkomunikati mill-kumpanija ta' l-ajru tiegħek lill-Awtoritajiet Amerikani.

Is-sigurtà u d-drittijiet fundamentali m'humiex opposti

B'mod konformi mal-ftehim bejn l-Istati Uniti u l-UE fuq it-trattament u t-trasferiment ta' informazzjoni miżmuma minn kumpaniji ta' l-ajru li jinsabu fl-Istati Membri, li tikkonċerna l-passiġġieri tagħhom li jivvjaġġaw lejn in-naħa l-oħra ta' l-Atlantiku, huwa possibbli li din l-informazzjoni tiġi trasmessa.

Il-ftehim ġie ffirmat fis-17 ta' Mejju 2004 wara deċiżjonijiet mill-Kummissjoni u l-Kunsill, iżda kontra l-parir tal-Parlament Ewropew.

Madankollu, il-MPE ddeċidew li jiddefendu l-libertajiet ċivili tal-passiġġieri, li fil-fehma tagħhom qegħdin jiġu miksurin b'dan il-ftehim.

Fil-fatt, b'mod konformi mal-leġiżlazzjoni ta' l-UE, l-informazzjoni personali taċ-ċittadini għandha tkun disponibbli biss lil pajjiżi terzi f'sitwazzjonijiet eċċezzjonali u b'tali mod li jiġi ggarantit li din tkun imħarsa b'mod effettiv.

Il-MPE enfasizzaw li hu possibbli li tiġi żgurata s-sigurtà tal-passiġġieri u li t-terroriżmu jiġi miġġieled mingħajr ma jiġu ddisprezzati d-drittijiet ċivili, u dan ġie ppruvat bi ftehim li sar bejn l-UE u l-Kanada u bil-miżuri li ġew applikati fl-Awstralja.

Il-Parlament għandu spazju ristrett kif jista' jaħdem

Il-Parlament diġà ta l-fehma tiegħu fuq din il-kwistjoni iżda, b'mod konformi mat-trattati, id-deċiżjonijiet relatati mal-ġustizzja u l-affarijiet interni isiru mill-gvernijiet, flimkien mal-Kummissjoni Ewropea.

Imbilli din m'hijiex kwistjoni ta' ġurisdizzjoni sopranazzjonali jew komunitarja, ir-rwol tal-Parlament huwa sempliċiment li jaġixxi f'kapaċità konsultattiva.

F'din is-sitwazzjoni, minħabba n-nuqqas ta' kooperazzjoni bejn l-istituzzjonijiet, il-Parlament iddeċieda li jġib il-każ quddiem il-Qorti Ewropea tal-Ġustizzja f'Settembru 2004.

Għoqda legali?

L-appell tal-Parlament kien effettiv: Il-Qorti invalidat id-deċiżjonijiet tal-Kummissjoni u tal-Kunsill, u kkunsidrat il-bażi legali ta' dawn id-deċiżjonijiet bħala mhux adattata.

Iżda f'dan il-każ, il-liġi m'għandhiex aktar xi tgħid fuq il-merti tal-każ li għal raġunijiet formali sar bla bażi.

Madankollu, il-ftehim ser jibqa' fis-seħħ sat-30 ta' Settembru.

Serje ta' mistoqsijiet ser jibqgħu mingħajr tweġiba: Hemm bżonn ta' ftehim ġdid?

Kif se tiġi organizzata l-kooperazzjoni bejn l-istituzzjonijiet?

Ara dan l-ispazju

20060606STO08687 Il-Parlament Ewropew ikkritika l-ftehim bejn l-UE - Stati Uniti dwar l-għoti ta' informazzjoni tal-passiġġieri ta' l-ajru.

Il-Kunsill iddeċieda li jidħol fi ftehim ma' l-USA Informazzjoni dwar il-passiġġieri ta' l-ajru: Il-MPE jħarsu lejn il-futur Il-libertajiet ċivili, il-ġustizzja u l-affarijiet interni


Il-Forum taċ-Ċittadini f'Ħelsinki: Iż-żgħażagħ qegħdin jinstemgħu fl-Ewropa?

Futur ta' l-Ewropa/Integrazzjoni Ewropea

Id-dibattitu li sar fit-2 ta' Ġunju f'Helsinki

Fit-2 ta' Ġunju, gruppi ta' żgħażagħ Finlandiżi ltaqgħu ma' Membri tal-Parlament Ewropew ewlenin, fejn magħhom iddiskutew jekk il-vuċijiet taż-żgħażagħ humiex qegħdin jinstemgħu fl-Ewropa.

"Is-setgħa permezz tal-parteċipazzjoni" kienet it-tema u t-tagħlim tul il-ħajja u s-saħħa kienu ftit mis-suġġetti li saħqu fuqhom iż-żgħażagħ Finlandiżi.

Il-laqgħa kienet parti mill-avvenimenti tal-"Forum taċ-Ċittadini" li saru madwar l-Ewropa kollha.

L-avveniment ġie organizzat mill-Parlament tal-Finlandja u minn dak Ewropew f'kooperazzjoni mal-Grupp ta' Żgħażagħ "Allianssi".

Iż-żgħażagħ għandhom biżżejjed setgħa u influwenza?

Il-kelliem (speaker) tal-Parlament Finlandiż, Paavo Lipponen, fetaħ id-dibattitu billi fakkar li 100 sena ilu, il-Finlandja kien l-ewwel pajjiż fl-Ewropa li introduċa s-suffraġju universali.

Il-President tal-Parlament Josep Borrell saħaq fuq id-diversità fl-Ewropa u fuq l-opinjonijiet differenti anki fuq kwistjonijiet fundamentali bħat-tkabbir ta' l-UE (fil-Ġermanja, 85% huma favur, fl-Istati Baltiċi 45% biss).

Huwa talab lill-parteċipanti jużaw dan id-dibattitu sabiex ileħħnu l-opinjonijiet tagħhom fuq l-aktar kwistjonijiet Ewropej relevanti, inkluż l-immigrazzjoni u l-futur ta' l-Unjoni.

"Qegħdin hawn biex nisimgħukom u biex nisimgħu l-ideat u t-tħassib tagħkom".

L-età tal-votazzjoni kienet kwistjoni ewlenija fid-dibattitu.

Membri ta' l-Unjoni ta' l-Istudenti tas-Sekondarja argumentaw li jekk iż-żgħażagħ isiru politikament attivi kmieni biżżejjed, jibqgħu hekk aktar tard.

Ħafna mill-mexxejja tal-gruppi ma kienux ħerqana fuq li jbaxxu l-età ta' meta persuna tista' tivvota.

Hans-Gert Pöttering, President tal-grupp PPE-DE irrikmanda li l-parteċipanti jsiru aktar involuti fl-organizzazzjonijiet politiċi taż-żgħażagħ sabiex il-vuċijiet tagħhom jinstemgħu.

Graham Watson, mexxej tal-grupp ALDE qali li hawn bżonn ta' aktar mexxejja milli ta' aktar segwaċi, billi qal li l-politiċi nazzjonali għandhom jaqsmu l-opinjonijiet tagħhom u jitolbu lin-nies jingħaqdu milli jirrepetu dak li jbassru li n-nies ikunu jixtiequ jisimgħu.

L-istudenti ta' l-università kienu interessati fuq jekk il-fondi għat-tagħlim tul il-ħajja kollha fl-2007-2013 ikunux biżżejjed sabiex jiġu sodisfatti l-miri tagħhom.

Martin Schulz, president tal-grupp Soċjalista saħaq fuq l-importanza tat-tagħlim tul il-ħajja kollha, minħabba li llum, in-nies jeħtieġu jitgħallmu xogħlijiet ġodda u ma jistgħux jiddependu fuq karriera waħda.

Francis Wurtz (president tax-Xellug Magħqud Ewropew) iddefenda l-pożizzjoni tal-grupp tiegħu li l-ammont ta' fondi li sar qbil fuqu kien baxx wisq.

Ġie indikat li l-ammonti addizzjonali li l-Parlament Ewropew irnexxielu jakkwista mill-Istati Membri f'negozjati baġitarji ġew immirati għar-riċerka u għat-tagħlim tul il-ħajja kollha.

Biż-żgħażagħ inqas involuti fl-isport u bl-obesità dejjem tikber, fost is-suġġerimenti li kien hemm biex tittaffa din il-problema kien hemm il-promozzjoni tal-mixi u tar-roti, it-tisħiq fuq l-importanza ta' organizzazzjonijiet volontarji u fuq aktar konċentrazzjoni fuq dak li nieklu.

Daniel Cohn-Bendit (ko-president tal-Ħodor fil-Parlament Ewropew) jemmen li l-iskejjel għandu jkollhom rwol akbar.

Il-Minoritajiet: Il-poplu Sami

Il-mexxejja taż-Żgħażagħ Sami staqsew lill-mexxejja tal-gruppi fuq x'kienu jafu fuq is-Sami, l-unika popolazzjoni indiġena fl-Ewropa.

Jens-Peter Bonde tal-grupp Indipendenza u Demokrazija qal li huwa jaf is-sitwazzjoni tagħhom.

Ir-rappreżentanti taż-Żgħażagħ Żvediżi kienu mħassbin ukoll fuq id-diskriminazzjoni tal-minoritajiet, bħall-omosesswali.

Irena Belohorskà (mhux affiljata) enfasizzat l-importanza tad-difiża tad-drittijiet tal-bniedem u ta' l-opportunitajiet ugwali.

Briam Crowley tal- Grupp ta' l-Unjoni għal Ewropa tan-Nazzjonijiet qal li hemm bżonn


Il-Briefing - Seduta Plenarja 12-15.06.06 (Strasburgu)

Il-prostituzzjoni sfurzata : Mistoqsija Orali mill-Kumitat għad-Drittijiet tan-Nisa u l-Ugwaljanza bejn is-Sessi lill-Kummissjoni dwar il-prostituzzjoni sfurzata fil-kuntest tal-logħob tal-futbol tat-Tazza tad-Dinja 2006.

Dibattitu: It-Tnejn 12 ta' Ġunju.

L-għargħar : Rapport imħejji minn Richard SEEBER (EPP-ED, AT) dwar l-evalwazzjoni u l-mmaniġġjar ta' l-għargħar, li jiffoka fuq l-aspett tal-prevenzjoni.

Dibattitu: It-Tnejn 12 ta' Ġunju.

L-ilma ta' taħt l-art : Rapport imħejji minn Christa KLASS (EPP-ED, DE), dwar il-proposta tal-Kummissjoni għal direttiva dwar il-protezzjoni ta' l-ilma ta' taħt l-art mit-tniġġis.

Din il-proċedura waslet fit-tieni qari tad-deċiżjoni konġunta.

Dibattitu: It-Tnejn 12 ta' Ġunju.

Ir-riċerka u l-iżvilupp teknoloġiku : Rapport imħejji minn Jerzy BUZEK (EPP-ED, PL) dwar is-seba' programm ta' qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013).

Dibattitu: It-Tlieta 13 ta' Ġunju; Vot: Il-Ħamis 15 ta' Ġunju.

Protezzjoni ta' data personali : Rapport ta' konsultazzjoni imħejji minn Martine ROURE (PES, FR) dwar il-ħarsien ta' data personali użata fi ħdan il-kooperazzjoni ġudizzjarja u tal-Polizija fil-qasam kriminali.

Dibattitu: It-Tlieta, 13 ta' Ġunju.

L-avjazzjoni ċivili : Rapport imħejji minn Paolo COSTA (ALDE, IT), dwar it-twaqqif ta' regoli komuni fil-qasam tas-sigurtà ta' l-avjazzjoni ċivili.

Dibattitu: L-Erbgħa 14 ta' Ġunju.

It-tniġġis marittimu : Rapport imħejji minn Luis de GRANDES PASCUAL (EPP-ED, ES) li jilqa' l-proposta tal-Kummissjoni għal pakkett finanzjarju ta' €154 biex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

Dibattitu: L-Erbgħa 14 ta' Ġunju.

Nhar l-Erbgħa, ser issir dikjarazzjoni mill-Kunsill u mill-Kummissjoni dwar il-preparazzjoni tal-laqgħa tal-Kunsill Ewropew li għandha ssir fil-15 u s-16 ta' Ġunju.

Għalkemm għadu mhux ikkonfermat, dan id-dibattitu għandu jinkludi wkoll kwistjonijiet relatati mal- futur ta' l-Ewropa .

Wara nofs in-nhar, ser issir ukoll stqarrija dwar iż-żieda fil-vjolenza marbuta mar-razzismu u l-omofobija fl-Ewropa .

Għandha tiġi wkoll adottata r-riżoluzzjoni dwar is- sitwazzjoni tal-priġunieri fil-Guantanamo (vot pospost mis-seduta plenarja li għaddiet).

Aktarx li l-vot fuq ir-rapport imħejji minn Stephen HUGHES (PES, UK) dwar il- protezzjoni tal-ħaddiema minn korrimenti li jirriżultaw mil-labar tas-siringi jiġi pospost għas-seduta plenarja li jmiss.

Nhar it-Tnejn, għandha ssir ukoll mistoqsija orali lill-Kummissjoni dwar miżuri biex jippromwovu t-turiżmu , iżda dan għadu mhuwiex ikkonfermat.

NOTA: Kull nhar ta' Ġimgħa qabel is-seduta plenarja ssir konferenza stampa fil-11 ta' filgħodu, kif ukoll fl-ewwel ġurnata tas-seduta plenarja fl-4.30 ta' wara nofs in-nhar.

-//EP//TEXT IM-PRESS 20060522BRI08406 FULL-TEXT DOC XML V0//MT

L-ilma ta' taħt l-art: l-iktar riżorsa naturali importanti li għandna

Skond ir-rapporteur Christa KLASS (EPP-ED, DE), "l-ilma ta' taħt l-art huwa l-iktar riżorsa naturali importanti li għandna.

Iktar minn nofs is-sorsi ta' l-ilma fl-UE huma mniġġsin.

Ladarba jkunu mniġġsin, qatt ma jistgħu jitnaddfu.

Għalhekk huwa tant importanti li jkunu protetti."

Il-MPE ser jiddiskutu rapport dwar il-proposta tal-Kummissjoni għal direttiva dwar il-protezzjoni ta' l-ilma ta' taħt l-art mit-tniġġis, proċedura li waslet fit-tieni qari tad-deċiżjoni konġunta.

Il-Membri fil-Kumitat għall-Ambjent ma kienux kuntenti bil-pożizzjoni komuni tal-Kunsill għaliex skond huma, din ma titfax biżżejjed importanza fuq l-aspett tal-prevenzjoni.

Għalhekk reġgħu introduċew numru ta' emendi li kienu diġa' saru fl-ewwel qari tal-proċedura leġiżlattiva.

Madankollu l-MPE ma kienux qegħdin jaqblu fuq ċerti kwistjonijiet, speċjalment dwar il-livell neċessarju ta' armonizzazzjoni ta' l-istandards.

Waqt li wħud minnhom ma kienux tal-fehma li hemm bżonn ta' standards komuni minħabba l-fatt li s-sitwazzjonijiet jistgħu jvarjaw sostanzjalment, oħrajn sostnew li huwa neċessarju li mill-inqas ikun hemm sistema ta' standards li gradwalment jibdew joqorbu lejn xulxin.

It-test, kif adottat mill-Kumitat ma jimponix sett wieħed ta' standards għall-pajjiżi kollha, ħlief fil-każ ta' nitrati u pestiċidi.

Madankollu l-għan m'huwiex li ssir armonizzazzjoni tal-metodi ta' kejl ta' sustanzi li jistgħu jikkawżaw it-tniġġis.

Bħal fil-każ tad-Direttiva Qafas għall-Ilma, din il-proposta tal-Kummissjoni ma fiha ebda riferiment għall-kwistjoni tad-deterjorament.

Għalhekk, il-Membri jridu jkabbru l-ambitu tad-direttiva billi jinkludu definizzjoni ta' " deterjorament ", li jfisser " kull żieda minima, ta' oriġini antropoġenika u persistenti fil-konċentrazzjonijiet ta' pollutanti imqabbla ma' l-'istatus quo' fl-ilma ta' taħt l-art ."

Barra minn hekk, il-Kumitat irid ukoll jinkludi difinizzjonijiet għal " konċentrazzjoni fl-isfond ", li tfisser " il-konċentrazzjoni ta' sustanza f'massa t'ilma ta' taħt l-art, liema konċentrazzjoni ma tikkorrispondi ma' l-ebda alterazzjoni antropoġenika lil kundizzjonijiet li ma jkunux disturbati, jew li tikkorispondi ma' alterazzjonijiet minuri ħafna ," u għal " konċentrazzjoni bażi " ta' sustanza f'massa t'ilma ta' taħt l-art, li hija " il-konċentrazzjoni medja mkejla matul is-snin ta' referenza 2007 u 2008 fuq il-bażi tal-programmi ta' monitoraġġ stabbiliti skond l-Artikolu 8 tad-Direttiva 2000/60/KE ."

F'każijiet fejn ir-regoli dwar in-nitrati u l-pestiċidi jkunu jirrikjedu tibdil fil-prattika tal-biedja, il-Membri qed jissuġġerixxu li tingħata għajnuna speċjali permezz tal-pjanijiet għall-iżvilupp rurali skond il-politika agrikola komuni rriformata.

Id-direttiva tħalli l-Istati Membri jiddeċiedu x'għandhom ikunu l-valuri limiti ta' madwar għaxar sustanzi oħra, inkluż, l-arseniku, il-kadmju, iċ-ċomb, il-merkurju u s-sulfati.

Dawn il-valuri għandhom jiġu stabbiliti sa Diċembru 2008.

Madankollu, għandu jsir studju ta' l-impatt ta' dawn l-istandards nazzjonali fuq l-ambjent u s-suq wieħed.

Imbagħad għandha ssir reviżjoni ta' l-istandards ħames snin wara d-dħul fis-seħħ tal-leġiżlazzjoni, u kull sitt snin wara dan.

Barra minn hekk, il-MPE jridu li ssir analiżi ġenerali ta' l-effiċjenza tad-direttiva sa l-2015.

Il-Kumitat jrid ukoll li tiġi stabbilita metodoloġija komuni ta' protezzjoni ta' l-i spas u sorsi ta' ilma mediċinali, u li jsiru regoli iktar stretti sabiex per eżempju, jiġi żgurat li żoni fejn jinġabar l-ilma għax-xorb ikunu tassew protetti mid-direttiva l-ġdida meta jiġu ppjanati attivitajiet industrijali u urbani.

Dan minħabba l-fatt li fil-maġġoranza ta' l-Istati Membri, l-ilma għax-xorb ġeneralment jittieħed mill-ilma ta' taħt l-art.

L-Istati Membri ser ikollhom sentejn ċans biex jikkonformaw ma' din id-direttiva wara li tidħol fis-seħħ.

Rapporteur Christa KLAß EPP-ED DE A6-0146/2006 Il-pożizzjoni komuni tal-Kunsill fir-rigward ta' l-adozzjoni ta' direttiva tal-Parlament Ewropew u tal-Kunsill dwar il-protezzjoni ta' l-ilma ta' taħt l-art kontra t-tniġġis Proċedura: Kodeċiżjoni (II) Dibattitu: 12.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

L-immaniġġjar ta' l-għargħar

Bejn l-1998 u l-2004, l-Ewropa kellha aktar minn 100 każ ta' għargħar qawwi, li affettwaw djar privati, it-trasport u l-infrastruttura tas-servizzi pubbliċi, l-intrapriżi kummerċjali u industrijali, u l-art agrikola.

Għalhekk, il-MPE ser jiddiskutu rapport imħejji minn Richard SEEBER (EPP-ED, AT) dwar proposta tal-Kummissjoni fuq l-immaniġjar ta' l-għargħar.

Skond il-Membri fil-Kumitat għall-Ambjent, l-għan ta' din id-Direttiva għandu jkun li tistabbilixxi qafas " għall-evalwazzjoni u għall-immaniġġjar tar-riskji ta' l-għargħar bil-għan li jitnaqqsu l-konsegwenzi negattivi għas-saħħa tal-bniedem, għall-ambjent u għall-attività ekonomika ."

Skond il-proposta tal-Kummissjoni, din id-direttiva għandha twassal għal " mappa ta' l-għargħar li jolqot lil dawk l-inħawi kollha li huma f'riskju kbir, għall-koordinazzjoni fil-baċini tax-xmajjar li jinsabu f'iktar minn pajjiż wieħed, kif ukoll biex isiru pjani ta' mmaniġġjar tar-riskju ta' l-għargħar permezz ta' proċess b'parteċipazzjoni wiesa' ."

Permezz ta' l-emendi tagħhom, il-Membri qegħdin jagħtu ħafna importanza għall-prevenzjoni tar-riskju kif ukoll għall-kunċett ta' l-evalwazzjoni preliminarja tar-rijsku ta' l-għargħar.

Barra minn hekk, il-Kumitat qed jenfasizza l-aspett tal-protezzjoni ta' l-ambjent f'każijiet ta' għargħar.

B'mod partikolari qed jgħidu li l-mapep ta' l-għargħar, " għandhom jiddeskrivu ż-żoni skond livelli differenti ta' riskju ta' għargħar, inkluż ir-riskju ta' tniġġis ambjentali bħala konsegwenza ta' l-għargħar ."

Għandhom jiġu kkunsidrati wkoll kwistjonijiet oħra bħar-riskju għas-saħħa tal-bniedem minħabba l-kontaminazzjoni ta' l-ilma.

Il-MPE qegħdin jinsistu li d-direttiva tkun tirrispetta l-prinċipju ta' sussidjarjeta'.

Għalhekk iridu li l-Istati Membri jikkoperaw ma' l-awtoritajiet lokali u reġjonali fil-qasam tal-prevenzjoni tar-riskju: " Għandha titħalla flessibilita' konsiderevoli lil-livell lokali u lil dak reġjonali, partikolarment dwar organizzazzjoni u responsabbilta' ta' l-awtoritajiet, il-pjanijiet ta' l-immaniġgjar ta' riskju u mapep tar-riskju, il-livell ta' protezzjoni u l-miżuri u l-iskedi għall-kisba ta' l-objettivi stipulati ."

Il-pjanijiet ta' l-immaniġjar tar-riskju ta' l-għargħar għandhom jinkludu wkoll evalwazzjoni tal-miżuri ta' salvataġġ u rkupru.

Barra minn hekk, il-MPE huma ta' l-opinjoni li l-immaniġġjar ta' l-għargħar għandu joħloq solidarjeta' u responsabbilta'.

Għalhekk, l-Istati Membri għandhom jqajmu kuxjenza u jinkuraġġixxu koperazzjoni kemm bejn il-partijiet interessati kif ukoll fl-inħawi li m'humiex suxxettibbli, jew huma anqas suxxettibbli, għall-għargħar.

Dawn għandhom ukoll " jinfurmaw u jinvolvu lill-pubbliku biex jiżguraw livell għoli ta' preparazzjoni bħala parti mill-pjanijiet ta' l-immaniġġjar tar-riskju ta' l-għargħar sabiex inaqqsu kemm jista' jkun il-ħsara ."

Rapporteur Richard SEEBER EPP-ED AT A6-0182/2006 Il-proposta għal direttiva tal-Parlament Ewropew u tal-Kunsill dwar l-evalwazzjoni u l-immaniġġjar ta' l-għargħar Proċedura: Kodeċiżjoni (I) Dibattitu: 12.06.06

L-Istrateġija ta' Żvilupp Sostenibbli

Il-gruppi EPP-ED, ALDE, il-Ħodor, GUE/NGL, IND/DEM u PES ser jagħmlu mistoqsija orali lill-Kunsill u l-Kummissjoni dwar l-Istrateġija ta' żvilupp sostenibbli.

Wara ser isir dibattitu.

Il-mistoqsija lill-Kunsill tgħid:

" X'inhuma l-objettivi tal-Kunsill u l-istat tal-preparazzjonijiet għall-adozzjoni ta' Strateġija ta' Żvilupp Sostenibbli ġdida b'bażi wiesgħa li tinkludi d-dimensjonijiet ambjentali, soċjali u ekonomiċi?

Il-Kunsill, kif għandu l-intenzjoni li jiżgura li l-Istrateġija ta' Liżbona u l-Istrateġija ta' Żvilupp Sostenibbli jkunu koordinati b'mod xieraq ma' xulxin, u li tingħata aktar enfasi fil-futur għall-aspett kwalitattiv tat-tkabbir ekonomiku? "

Il-mistoqsija lill-Kummissjoni:

" Il-Kummissjoni kif għandha l-intenzjoni li tiżgura li l-Istrateġija ta' Liżbona u l-Istrateġija ta' Żvilupp Sostenibbli jkunu koordinati ma' xulxin b'mod xieraq, u li tingħata aktar enfasi, fit-tfassil tal-politika ta' l-UE fil-futur, għall-aspett kwalitattiv tat-tkabbir ekonomiku, u li jkunu introdotti mmonitorjar xieraq u mekkaniżmi li jsegwu? "

O-0041/2006 sa O-0053/2006 Mistoqsijiet Orali lill-Kunsill u l-Kummissjoni Proċedura: Mistoqsija Orali Dibattitu: 14.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Saħħa pubblika

Ir-rispons fil-Komunita' Ewropea kontra l-influwenza pandemika

Il-MPE għandhom jiddiskutu rapport dwar l-istat ta' tħejjija u l-ippjanar tar-rispons fil-Komunita' Ewropea għal kontra l-influwenza pandemika.

Permezz tar-rapport imħejji minn Adamos ADAMOU (GUE/NGL, CY), il-Membri fi ħdan il-Kumitat għall-Ambjent u s-Saħħa Pubblika qed jgħidu li f'każ ta' influwenza pandemika fl-UE jew fl-Istati ġirien, il-Kummissjoni għandha tkun kapaċi tadotta miżuri ta' kriżi fi żmien 24 siegħa.

L-iżviluppi riċenti ta' żieda ta' numru ta' każi ta' influwenza tat-tjur u ta' vittmi umani kkaġunati minn din l-influwenza fl-Asja, fl-Afrika u wkoll f'pajjiżi Ewropej qegħdin iżidu t-tħassib.

Skond il-Membri, hemm bżonn li din il-marda tiġi indirizzata mill-għeruq u li jiġu mgħejunin il-pajjiżi affettwati u l-pajjiżi f'riskju li jinsabu fil-bżonn.

Huwa għalhekk li qegħdin jisħqu dwar il-fatt li f'każ ta' influwenza pandemika, il-Kummissjoni għandha " tkun kapaċi tadotta miżuri ta' kriżi fi żmien 24 siegħa ".

Dawn il-miżuri jinkludu kwarantina u diżinfettazzjoni fl-ajruporti konnessi ma' titjiriet minn ċerti reġjuni u restrizzjonijiet fuq l-ivjaġġar.

Il-Membri fil-Kumitat qegħdin jilqgħu il-Komunikazzjoni tal-Kummissjoni dwar l-istat ta' tħejjija għall-influwenza pandemika, kif ukoll dik dwar it-tisħiħ tal-koordinazzjoni għall-ippjanar ta' tħejjija ġenerika.

Huma jfakkru li l-punti ewlenin ta' dawn iż-żewġ komunikazzjonijiet huma: " It-tħejjija u l-eżaminazzjoni ta' pjanijiet nazzjonali, ikkoordinati mill-Kummissjoni, is-sorveljanza u n-netwerks bejn laboratorji nazzjonali ta' riferiment sabiex is-sorsi ta' epidemija jiġu identifikati malajr, l-immaniġjar effettiv ta' l-epidemiji permezz tal-provediment ta' pariri f'waqthom, in-notifikazzjoni bikrija ta' każi, il-provediment ta' għajnuna f'każ ta' epidemija u l-koordinazzjoni tar-rispons ta' l-Istati Membri, u l-forniment xieraq u f'waqtu ta' tilqim u ta' mediċini anti-virali. "

Huma qed jagħmlu sejħa sabiex il-Kummissjoni tiżgura l-koordinazzjoni bejn l-Istati Membri u l-aġenziji ta' l-UE fl-attivitajiet kollha konnessi ma' l-istat ta' tħejjija għall-influwenza pandemika.

Fost affarijiet oħra, għandha issir evalwazzjoni sħiħa ta' kemm l-isptarijiet jesgħu sodod fuq il-livell ta' l-Istati Membri.

Il-Kumitat qed jisħaq ukoll dwar l-importanza ta' eżerċizzji ta' simulazzjoni ta' l-influwenza pandemika sabiex tiġi eżaminata l-effettivita' tal-pjanijiet nazzjonali ta' kull Stat Membru.

Dawn l-eżerċizzji għandhom isiru regolarment bħala miżura ta' prekwazjoni, anke jekk ma jkun hemm l-ebda pandemija, u għandhom jiġu estiżi għal reġjuni remoti u żoni rurali.

Skond il-Membri, il-programmi ta' riċerka u żvilupp dwar mard emerġenti għandhom jkunu " mnedijin minnufih sabiex jiġu żviluppati anti-virali, anti-bijotiċi u tilqim b'mod affidabbli u mgħaġġel ."

Huma jridu li l-Istati Membri jipprovdu kopertura potenzjali għall-25% sa 30% tal-popolazzjoni b'anti-virali disponibbli.

Barra minn hekk, il-Kummissjoni għandha " tieħu passi sabiex taċċerta li jkun hemm anti-virali u tilqim biżżejjed għal dawk li huma esposti għall-vajrus f'każ ta' pandemija ."

Waqt li qed jagħrfu l-bżonn li jitfasslu u jiddaħħlu xenarji dettaljati għall-protezzjoni tat-tfal u taż-żgħażagħ kontra l-vajrus ta' influwenza tat-tjur, il-Membri qed jenfasizzaw il-bżonn li jissaħħu s-sistemi ta' sorveljanza, is-sistemi ta' rapportaġġ rapidu u ta' twissija, l-analiżi tad-dejta u l-epidemjoloġija għall-mard ta' l-annimali u tan-nies, sabiex l-infezzjoni fit-tjur u fin-nies tkun tista' tinstab u tiġi identifikata minn kmieni.

Barra dan, qegħdin jitolbu li jiġi pprovdut appoġġ finanzjarju suffiċjenti fil-kuntest ta' kollaborazzjoni internazzjonali ma' pajjiżi Asjatiċi u Afrikani li attwalment huma infettati mill-influwenza tat-tjur.

B'hekk għandhom jittejbu l-kapaċitajiet tagħhom ta' sorveljanza u ta' kontroll tal-marda.

Għalhekk il-Membri qed iħeġġu lill-Kummissjoni sabiex taħdem għal qafas internazzjonali iżjed koerenti li jmur lil hinn mill-immaniġjar ta' kriżi.

Rapporteur Adamos ADAMOU GUE/NGL CY A6-0176/2006 Pjannifikazzjoni għall-preparazzjoni għall-intervent tal-KE f'każ ta' influwenza pandemika Proċedura: Inizjattiva Dibattitu: 13.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Politika tax-xogħol

Il-protezzjoni tal-ħaddiema mil-labar tas-siringi

Matul is-seduta plenarja li għaddiet, il-MPE kellhom jivvutaw fuq rapport imħejji minn Stephen HUGHES (PES, UK) dwar il-protezzjoni tal-ħaddiema minn korrimenti li jirriżultaw mil-labar tas-siringi u li jistgħu jwasslu għal infezzjonijiet ġejjin mid-demm.

Madankollu l-vot ġie pospost għal din is-seduta li jmiss.

Il-Parlament qed uża l-proċedura li biha jista' jitlob lill-Kummissjoni biex toħroġ proposta leġiżlattiva ġdida dwar kwistjoni partikolari.

Huwa stmat li fl-Ewropa jseħħ miljun korriment minn labar ta' siringa kull sena, speċjalment fis-settur mediku.

Dawn it-tip ta' korrimenti jistgħu jwasslu għat-trażmissjoni ta' aktar minn 20 vajrus li jipperikolaw il-ħajja, inklużi l-epatite B, l-epatite C, u l-HIV/Aids, u b'hekk jippreżentaw problema serja għas-saħħa pubblika.

Għalhekk, il-Parlament irid li l-leġiżlazzjoni ta' l-UE f'dan il-qasam titjieb sabiex il-ħaddiema jkunu protetti aħjar.

Madankollu, il-vot dwar dan ir-rapport ser isir matul is-seduta plenarja ta' Ġunju fi Strasburgu.

Rapporteur Stephen HUGHES PSE GB A6-0137/2006 Il-protezzjoni tal-ħaddiema tal-kura tas-saħħa Ewropej minn infezzjonijiet ġejjin mid-demm minħabba korrimenti li jirriżultaw minn labar tas-siringi Proċedura: Inizjattiva Vot bla dibattitu "Il-protezzjoni tal-ħaddiema mil-labar tas-siringi"

Is-sigurta' fl-avjazzjoni ċivili

Il-Membri ser jiddiskutu rapport imħejji minn Paolo COSTA (ALDE, IT) dwar it-twaqqif ta' regoli komuni ta' l-UE fil-qasam tas-sigurta' ta' l-avjazzjoni ċivili, li wasal fl-ewwel qari tal-proċedura ta' kodeċiżjoni.

Il-Kummissjoni trid taġġorna dawn ir-regoli li kienu introdotti wara l-attakki terroristiċi tal-11 ta' Settembru 2001.

Il-Membri fil-Kumitat għat-Trasport jridu li jkun hemm regoli iktar stretti dwar l-użu ta' uffiċjali ta' sigurta' matul it-titjira.

L-għan ta' dawn ir-regoli huwa li jkun hemm miżuri li jipproteġu kontra " atti ta' interferenza illegali ma' inġenji ta' l-ajru ċivili, li jipperikolaw is-sigurta' ta' l-avjazzjoni ċivili ."

Permezz ta' din il-proposta, il-Kummissjoni trid tiżgura li l-Istati Membri, l-ajruporti u l-linji ta' l-ajru japplikaw sew r-regoli komuni dwar il-kontrolli, it-tiftix, is-sorveljanza, l-oġġetti pprojbiti, l-għassa, kif ukoll aspetti oħra relatati mas-sigurta' ta' l-ajruporti u ta' l-ajruplani.

Ir-regoli Ewropej ser ikopru għall-ewwel darba l-miżuri ta' sigurta' matul it-titjira, kif ukoll l-uffiċjali ta' sigurta' matul it-titjira, magħrufa wkoll bħala "security marshals".

Il-Membri qed jinsistu li dawn l-uffiċjali għandhom ikunu mħarrġa sew u li l-armi " m'għandhomx jinġarru abbord inġenju ta' l-ajru, sakemm il-kundizzjonijiet rekwiżiti ta' sigurta' ma jkunux issodisfatti, u l-Istat li jkun ħareġ il-liċenza operattiva lit-trasportatur bl-ajru kkonċernat ikun ta l-awtorizzazzjoni tiegħu ."

Huma qed jitolbu li l-Istat minn fejn l-ajruplan ikun se jitlaq jew jasal, jagħti approvazzjoni minn qabel.

Meta dan ikun japplika, il-Membri jridu li dan isir ukoll minn " kull Stat li fuqu issir it-titjira jew li fih ikunu saru waqfiet intermedjarji ."

L-ebda Stat Membru m'hu se jiġi mġiegħel jaċċetta l-uffiċjali ta' sigurta' matul it-titjira.

Fost affarijiet oħra, il-Kumitat irid li meta passiġġier " li l-imġieba tiegħu tkun tidher biċ-ċar li mhux normali u li qed thedded li tikkomprometti s-sigurta' tat-titjira ", għandhom jittieħdu miżuri xierqa ta' sigurta' matul it-titjira.

Il-Membri ddeċiedew li l-ispejjeż relatati mal-miżuri ta' siġurta' għandhom jitħallsu minn min juża l-linji ta' l-ajru u mill-Istati Membri.

Madankollu, jekk Stat Membri jkun irid jimponi miżuri iktar stretti, dan ser jkopri l-ispejjeż kollha huwa stess.

Il-MPE qed jenfasizzaw il-fatt li taxxi u ħlas ieħor mitlub għas-sigurta' " għandhom jintużaw biss biex ikopru l-ispejjeż ta' sigurta' abbord l-inġenju ta' l-ajru jew ta' l-ajruport ."

Sabiex tkun evitata kwalunkwe distorsjoni fis-suq, il-Kummissjoni għandha tressaq proposta biex tintroduċi arranġamenti uniformi għal finanzjament ta' dawn il-miżuri ta' sigurta' kemm jista' jkun malajr.

Rapporteur Paolo COSTA ALDE IT A6-0194/2006 Regoli komuni fil-qasam tas-sigurtà fl-avjazzjoni ċivili Proċedura: Kodeċiżjoni (I) Dibattitu: 14.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

€ 154 miljun kontra t-tniġġis marittimu

Il-MPE ser jiddiskutu rapport imħejji minn Luis de GRANDES PASCUAL (EPP-ED, ES) li jilqa' l-proposta tal-Kummissjoni għal pakkett finanzjarju ta' €154 biex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

Dan għandu japplika għall-perjodu 2007-2013.

Permezz ta' dawn il-fondi, l-EMSA għandha tkun tista' tipprovdi l-Istati Membri b'bastimenti speċjali kontra t-tniġġis sabiex dawn ikunu jistgħu jirkupraw iż-żejt minn fuq il-baħar.

Barra minn hekk, l-EMSA għandha tiżviluppa sistema fejn it-tniġġis jiġi skopert malajr permezz ta' immaġni tas-satellita.

Skond il-Kumitat, għandha tingħata attenzjoni partikolari għal dawk iż-żoni miqjusa bħala l-iktar vulnerabbli.

Ir-reġjuni li għandhom prijorita' huma l-Baħar Baltiku, il-mogħdijiet mill-Punent għall-Kanal Ingliż, il-kosta ta' l-Atlantiku u l-Mediterran, b'mod partikolari ż-żona tul ir-rotta kummerċjali tat-tankers mill-Baħar l-Iswed.

Fil-qasam ta' l-irkupru taż-żejt, għandha tiġi pprovduta għajnuna supplimentari minn bastimenti kummerċjali b'tagħmir apposta u li jkunu firmatarji ta' kuntratt għal dan l-iskop.

Dawn il-bastimenti għandhom ikunu lesti li jintervjenu malli dan ikun meħtieġ minn Stat Membru.

L-EMSA għażlet sistema ta' kiri fit-tul ta' bastimenti kummerċjali li jkunu jistgħu jiġu adattati għal skopijiet ta' reazzjoni għat-tniġġis miż-żejt.

Is-servizz ta' immaġni tas-satellita għandhom jikkomplimentaw l-attivitajiet ta' l-Istati Membri u tal-Kummissjoni kontra r-rimi illegali u t-tixrid ta' żejt aċċidentali.

Ir-rapport jgħid ukoll li d-direttiva għandha tkopri kull tip ta' tniġġis mill-bastimenti, mhux biżż tniġġis miż-żejt.

Għalhekk, tniġġis ikkawżat minn sustanzi perikolużi u noċivi wkoll jaqgħu taħt l-ambitu tad-direttiva.

Rapporteur Luis DE GRANDES PASCUAL EPP-ED ES A6-0184/2006 Iffinanzjar tal-ġlieda kontra t-tniġġis ikkawżat mill-bastimenti Proċedura: Kodeċiżjoni (I) Dibattitu: 14.06.06

Ir-riċerka u l-iżvilupp fil-perjodu 2007-2013

Il-Parlament Ewropew għandu jiddeċiedi l-pożizzjoni tiegħu fuq il-ġejjieni fil-qasam tar-riċerka u l-iżvilupp għall-perjodu 2007-2013, wara li jiddiskuti żewġ rapporti mħejjin minn Jerzy BUZEK (EPP-ED, PL).

L-ewwel rapport huwa dwar is-seba' programm ta' qafas għar-Riċerka u l-Iżvilupp (FP7), li wasal fl-ewwel qari tal-proċedura ta' kodeċiżjoni, waqt li t-tieni rapport huwa dwar ir-riċerka fil-qasam nukleari, fi ħdan il-EURATOM.

Il-Kumitat għall-Industrija, ir-Riċerka u l-Enerġija qed jilqa' b'mod ġenerali, il-proposta tal-Kummissjoni dwar il-ġejjieni tar-riċerka u l-iżvilupp Ewropew fil-perjodu 2007-2013.

Il-Membri qablu ma' l-istruttura ġenerali tas-Seba' Programm ta' Qafas (FP7) li għandu jkun magħmul minn erba' programmi speċifiċi li jkopru oqsma tematiċi varji.

Baġit

Il-Kumitat adotta emenda sabiex il-baġit tal-Programm ikun jikkonforma mal-ftehim dwar il-Perspettivi Finanzjarji.

Għalhekk, minflok il-72,726 miljun ewro proposti mill-Kummissjoni, il-Programm ser ikollu baġt ta' €50,862 miljun fuq tul ta' seba' snin.

Barra minn hekk, il-Membri fil-Kumitat biddlu l-allokazzjoni ta' dawn il-fondi fost il-partijiet differenti tal-Programm.

Għajnuna għall-SMEs, ir-riċerkaturi żgħażagħ u n-nisa

Il-Membri fil-Kumitat iridu jinkoraġġixxu il-parteċipazzjoni ta' intrapriżi żgħar u ta' daqs medju fl-FP7 u jsaħħu l-pożizzjoni tar-riċerkaturi żgħażagħ u nisa fil-qasam tax-xjenza.

Għall-SMEs, dan jista' jsir billi jiġi żgurat aċċess aħjar għal għall-fondi li jingħataw minn qabel.

Fil-każ li strumenti apposta għall-SMEs jitgħabbew iżżejjed, il-Membri jridu li ssir reviżjoni ta' l-istrumenti differenti ta' l-FP sabiex il-fondi jiġu allokati għall-istrumenti li l-iktar huma mitluba.

Il-Kumitat qed jintroduċi wkoll mekkaniżmu ġdid ta' " vawċers ta' għarfien " għall-SMEs sabiex ikunu jistgħu jappoġġjaw it-tixrid ta' l-għarfien.

Il-Kumitat adotta wkoll emendi oħra biex jinkoraġġixxi r-riċerkaturi żgħażagħ u jappoġġja il-karriera xjentifika tagħhom minn kmieni.

Barra dan, introduċa wkoll miżuri oħrajn biex titnaqqas it-" telf ta' l-aħjar imħuħ ", bħal per eżempju għotjiet għar-riintegrazzjoni.

Il-Membri jridu wkoll li jsiru sforzi biex jiġu nklużi iktar riċerkaturi nisa fil-programmi.

Awtonomija reali għall-Kunsill Ewropew għar-Riċerka

Il-Membri qed jilqgħu l-proposta li jinħoloq Kunsill Ewropew għar-Riċerka, strument ġdid biex jappoġġja " riċerka fuq il-fruntieri ", immexxija mir-riċerkatur.

Madankollu, jridu jkunu ċerti li dan il-Kunsill ikun tassew awtonomu.

Għalhekk qed jissuġġerixxu li għall-ewwel dan jieħu l-forma ta' Aġenzija Eżekuttiva u wara perjodu qasir ta' tranżizzjoni, jsir struttura indipendenti.

Il-Kummissjoni hija mitluba tressaq proposta lill-Parlament u lill-Kunsill fi ħdan il-proċedura ta' kodeċiżjoni, sabiex dan il-Kunsill isir struttura permanenti u legalment indipendenti.

Il-Kumitat qed isostni li sa l-2008 għandha issir analiżi indipendenti ta' l-istrutturi u l-mekkaniżmi ta' dan il-Kunsill għar-Riċerka.

Imbagħad dawn l-istrutturi u mekkaniżmi jkunu jistgħu jinbidlu skond ir-riżultati ta' din l-analiżi.

Sabiex ma jkunx hemm wisq amministrazzjoni, il-Membri fil-Kumitat adottaw emenda sabiex l-ispejjeż amministrattivi u dawk relatati ma' l-istaff tal-Kunsill għar-Riċerka ma jkunux jammontaw għal iktar minn 3% tal-baġit annwali tiegħu.

Kwistjonijiet etiċi

Skond il-Membri, l-FP7 m'għandux jiffinanzja riċerka immirata lejn cloning uman għal skopijiet ta' riproduzzjoni; riċerka biex tibdel il-wirt ġenetiku tal-bniedem u li tista' tagħmel il-bidliet ereditabbli; riċerka maħsuba biex toħloq embrijoni tal-bniedem għall-iskop ewlieni ta' riċerka jew bl-iskop li tipprokura stemmi ċellulari, inkluż permezz ta' trasferiment ta' ċelluli somatiċi nukleari.

Madankollu, ir-riċerka fuq l-użu taċ-ċelloli umani, kemm adulti u kemm embrijoniċi, tista' tkun iffinanzjata, kemm skond il-kontenut tal-proposta xjentifika u kemm skond il-qafas legali ta' l-Istati Membri involuti.

Dwar l-użu taċ-ċelloli embrijoniċi ewlenin umani, l-istituzzjonijiet, l-organizzazzjonijiet u r-riċerkaturi għandhom ikunu suġġetti għal liċenzjar u kontrolli stretti skond il-qafas legali ta' l-Istati Membri involuti.

Prijoritajiet ta' l-FP7

Numru kbir ta' emendi għandhom x'jaqmsu mad-disa' oqsma tematiċi li huma definiti b'mod ġenerali fil-proposta tal-Kummissjoni.

Il-Membri jaqblu ma' l-għażla ta' dawn l-oqsma iżda jixtiequ jkabbru l-ambitu u jiċċaraw id-definizzjonijiet tal-Kummissjoni.

Iridu wkoll iżidu numru ta' attivitajiet li jaqgħu taħt kull qasam u li skond huma għandhom jirċievu appoġġ mill-Komunita'.

Peress li l-Membri jixtiequ jifirdu it-tema "Sigurta' u Spażju", il-fondi għandhom jitqassmu bejn:

- Is-Saħħa;

- L-Ikel, l-Agrikoltura u l-Bijoteknoloġija;

- It-Teknoloġiji ta' l-Informatika u l-Komunikazzjoni;

- In-Nanoxjenzi, in-Nanoteknoloġiji, il-Materjali u Teknoloġiji ġodda tal-Produzzjoni;

- L-Enerġija;

- L-Ambjent (inkluż it-Tibdil fil-Klima);

- It-Trasport (inkluża l-Aeronawtika);

- Ix-Xjenzi Soċjo-ekonomiċi u l-Umanistika;

- Is-Sigurta'

- L-Ispazju

Dwar l-allokazzjoni tal-baġit skond temi ta' riċerka differenti, il-Kumitat ITRE naqqas il-baġit ta' ħafna mit-temi b'madwar 30%, ħlief dak dwar l-enerġija (18%), ir-riċerika soċjo-ekonomika (18%) u dak dwar l-ikel, l-agrikoltura u l-bijoteknoloġija (22%).

Reviżjoni

Il-Kumitat irid li ssir evalwazzjoni tal-Programm ta' Qafas b'mod kontinwu u sistematiku.

Skond il-Membri, il-Kummissjoni għandha mhux biss tagħmel evalwazzjoni fis-sena 2019, iżda għandhom isiru żewġ evalwazzjonijiet interim, wieħed fl-2009 u ieħor fl-2011.

Dwar kwistjonijiet etiċi, il-Membri jridu li r-reviżjoni ta' l-oqsma tar-riċerka għandha ssir fit-tieni fażi tal-FP7 fid-dawl tal-progress xjentifiku li jkun sar.

Il-Programm ta' Qafas tal-EURATOM

Il-Kumitat adotta wkoll rapport ieħor dwar is-Seba' Programm ta' Qafas tal-Komunita' Ewropea għall-Enerġika Atomika (EURATOM), għar-riċerka nukleari u attivitajiet ta' taħriġ, għall-perjodu 2007-2011.

Waqt li l-Kummissjoni kienet ipproponiet li l-baġit ġenerali ta' dan il-programm ikun ta' €3092, dan se jkun ta' €2751 miljun.

Rapporteur Jerzy BUZEK EPP-ED PL A6-0202/2006 Attivitajiet ta' riċerka, ta' żvilupp teknoloġiku u ta' dimostrazzjoni (2007 - 2013, FP7) A6-0203/2006 Is-7 programm ta' l-Euratom (European Atomic Energy Community) ghar-riċerka nukleari u attivitajiet ta' taħriġ (2007 sa' l-2011) Proċedura: Kodeċiżjoni (I) Dibattitu: 13.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Futur ta' l-Ewropa/Integrazzjoni Ewropea

Il-perjodu ta' riflessjoni

Ser issir mistoqsija orali lill-Kummissjoni mill-Kumitat għall-Affarijiet Kostituzzjonali dwar il-passi li jmiss għall-perjodu ta' riflessjoni dwar il-futur ta' l-Ewropa.

Wara ser isir dibattitu flimkien mal-MPE.

Il-mistoqsija tgħid hekk:

" X'inhuma l-passi li jmiss maħsuba mill-Kummissjoni fir-rigward tal-perjodu ta' riflessjoni dwar il-ġejjieni ta' l-Ewropa?

Il-Kummissjoni kif għandha l-ħsieb li twettaq l-irwol speċjali li ġie identifikat għaliha mill-kapijiet tal-gvernijiet fid-Dikjarazzjoni tagħhom tat-18 ta' Ġunju 2005 fil-mixja lejn ir-ratifika tat-Trattat li jistabbilixxi Kostituzzjoni għall-Ewropa? "

O-0033/06 Mistoqsija orali - Il-passi li jmiss għall-perjodu ta' riflessjoni Proċedura: Mistoqsija Orali Dibattitu: 14.06.06

Kunsill Ewropew

Il-laqgħa tal-Kunsill Ewropew, 15-16 ta' Ġunju

Il-Kunsill u l-Kummissjoni ser jagħmlu stqarrija dwar it-tħejjija tal-laqgħa tal-Kunsill Ewropew li ser issir fi Brussel, fil-15 u s-16 ta' Ġunju.

L-aġenda ta' din il-laqgħa ser tkun maqsuma fi tlieta: " L-Ewropa tisma' ", " L-Ewropa taħdem " u " Pjan ta' xogħol għal Futur ".

Għandu jsir ukoll ftehim dwar numru ta' kwistjonijiet relatati mal-politika barranija ta' l-UE.

Proċedura: Stqarrijiet tal-Kunsill u l-Kummissjoni

Dibattitu: 14.06.06 Sit tal-Presidenza Awstrijaka

Drittijiet tan-nisa/Opportunitajiet indaqs

Il-prostituzzjoni sfurzata fil-kuntest tal-logħob tal-futbol tat-Tazza tad-Dinja 2006

Il-Kumitat għad-Drittijiet tan-Nisa u l-Ugwaljanza bejn is-Sessi ser jagħmel mistoqsija orali lill-Kummissjoni dwar il-prostituzzjoni sfurzata fil-kuntest tal-logħob tal-futbol tat-Tazza tad-Dinja 2006.

Il-mistoqsija tgħid hekk:

" Fil-laqgħa organizzata mill-Kumitat għad-Drittijiet tan-Nisa u għall-Ugwaljanza bejn is-Sessi, fl-okkażjoni tal-Jum Internazzjonali tal-Mara, it-8 ta' Marzu, ir-rappreżentanti tal-Kummissjoni Ewropea ressqu xi proposti sabiex jiġu eliminati l-problemi tal-prostituzzjoni sfurzata u ta' l-iskjavitù tan-nisa u tat-tfal għal skopijiet ta' sfruttament sesswali, fil-kuntest tal-logħob tal-futbol tat-Tazza tad-Dinja li se jseħħu dalwaqt fil-Ġermanja.

Fil-qafas tal-pjan ta' l-UE dwar l-aħjar prattiki, normi u proċeduri biex jipprevjenu u jiġġieldu kontra l-iskjavitù tal-bnedmin, adottat mill-Kunsill fl-1 u t-2 ta' Diċembru 2005, x'azzjonijet speċjali ħadet, jew bi ħsiebha tieħu, il-Kummissjoni Ewropea, f'dak li jirrigwarda l-problema tal-prostituzzjoni sfurzata u l-iskjavitù tan-nisa u tfal, fil-kuntest tal-logħob tal-futbol tat-Tazza tad-Dinja li se jseħħu dalwaqt?

Ġew żviluppati xi materjali ta' kampanja fuq il-livell ta' l-UE, u x'koperazzjoni kien hemm ma' l-NGOs?

Il-Ġermanja infurmat lill-Kummissjoni dwar il-miżuri prattiċi li se tadotta, speċjalment it-twaqqif ta' linja diretta u multi-lingwi biex ikunu mgħejjuna l-vittmi ta' l-iskjavitù?

Il-Kummissjoni Ewropea ħadet miżuri b'koperazzjoni ma' Europol, l-istrument Ewropew prinċipali biex jiġġieled kontra l-iskjavitù tal-bnedmin, fil-kuntest tal-kampjonat tal-futbol?

Il-Kummissjoni eżaminat għażliet prattiċi biex tniedi jum Ewropew kontra l-iskjavitù bil-ħsieb li żżid l-għarfien u l-kuxjenza min-naħa ta' l-opinjoni pubblika dwar l-importanza tal-kwistjoni ta' l-iskjavitù u l-prostituzzjoni sfurzata?

Ġew involuti l-Istati Membri u r-rappreżentanti tas-soċjetà ċivili, peress illi inizjattiva bħal din għandha tkun sostenuta mill-ikbar numru possibbli ta' parteċipanti?

Liema miżuri ħadet il-Kummissjoni bi qbil ma' l-awtoritajiet tal-Ġermanja u ta' l-Istati Membri l-oħra bil-ħsieb li tavża lill-ambaxxati u l-konsolati dwar il-kwistjoni tal-prostituzzjoni sfurzata, u sabiex tistidinhom jieħdu l-miżuri neċessarji biex ikunu identifikati każijiet ta' skjavitù tan-nisa u biex tappoġġja lil dawk li huma vittmi potenzjali? "

O-0054/06 Mistoqsija orali - Il-prostituzzjoni forzata fil-qafas ta' l-attivitajiet sportivi internazzjonali 2006 Proċedura: Mistoqsija Orali

-//EP//TEXT IM-PRESS 20060522BRI08406 FULL-TEXT DOC XML V0//MT

Ġustizzja u Intern

Il-protezzjoni ta' dejta personali

Il-MPE ser jiddiskutu rapport imħejji minn Martine ROURE (PES, FR) dwar il-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali (it-tielet pilastru ta' l-oqsma tal-politika ta' l-UE).

Huma jridu li it-tip ta' protezzjoni fit-tielet pilastru tkun kemm jista' jkun ta' livell għoli daqs dik fis-seħħ fi ħdan l-ewwel pilastru li jkopri l-politika ekonomika, soċjali u ambjentali.

Skond il-proposta tal-Kummissjoni għal Deċiżjoni ta' Qafas, l-Istati Membri għandhom jipprojbixxu l-ipproċessar ta' dejta personali li turi l-oriġini razzjali jew etnika ta' dak li jkun, l-opinjonijiet politiċi, it-twemmin reliġjuż jew filosofiku, sħubija fi trejd unjins, is-saħħa u l-ħajja sesswali.

Madankollu dan m'għandux ikun il-każ meta l-ipproċessar ikun " previst b'liġi u huwa assolutament neċessarju għat-twettiq tax-xogħol leġittimu ta' l-awtorita' konċernata għall-għanijiet tal-prevenzjoni, l-investigazzjoni, is-sejba jew il-prosekuzzjoni ta' reati kriminali ".

Barra minn hekk, skond il-Membri fil-Kumitat għal-Libertajiet Ċivili, l-ipproċessar għandu wkoll ikun permess meta dan ikun " limitat għal inkjesta partikolari ", u meta is-suġġett tad-dejta jkun ta l-kunsens espliċitu tiegħu jew tagħha, sakemm " l-ipproċessar jitwettaq fl-interessi tas-suġġett, u r-rifjut tal-kunsens ma jwassalx li jiġu imposti konsegwenzi negattivi " fuq il-persuna kkonċernata.

Il-Membri fil-Kumitat iridu wkoll li d-dejta personali ta' persuni mhux suspettati ma tiġix pproċessata " ħlief għar-raġunijiet li għalihom tkun inġabret, għal perjodu ta' żmien limitat, u bil-limitazzjonijiet adegwati rigward l-aċċess għaliha u t-trasferiment tagħha. "

L-Istati Membri għandhom jimplimentaw ħtiġiet speċjali tekniċi u ta' organizzazzjoni għall-ipproċessar ta' dejta sensittiva u għandhom jipprovdu " salvagwardji speċifiċi addizzjonali rigward dejta bijometrika u profili DNA ".

Dejta personali, miġbura u pproċessata mill-awtoritajiet kompetenti, għandha issir disponibbli biss għall-awtoritajiet kompetenti ta' Stati Membri oħra jekk din tkun meħtieġa għat-twettiq tax-xogħol leġittimu ta' l-awtorita' li tagħti jew dik li tirċievi d-dejta, u għall-għanijiet ta' prevenzjoni, investigazzjoni, sejba jew prosekuzzjoni ta' reati kriminali speċifiċi.

Din id-dejta tista' tingħata lil ċerti awtoritajiet li ma jkunux l-awtoritajiet kompetenti ta' Stat Membru, f'każijiet partikolari u sostanzjalment dokumentati, u jekk jiġu osservati ċerti rekwiżiti biss.

Dejta personali tista' tingħata wkoll lil awtoritajiet kompetenti f'pajjiżi terzi jew lil korpi internazzjonali.

Wieħed mir-rekwiżiti għal dan huwa li jkun hemm livell xieraq ta' protezzjoni tad-dejta.

L-unika eċċezzjoni hija fil-każ li dan ikun " assolutament neċessarju biex jiġu salvagwardati l-interessi essenzjali ta' Stat Membru jew għall-prevenzjoni ta' periklu serju imminenti li jhedded is-sigurta' pubblika jew persuna jew persuni partikolari ."

Il-Kumitat irid ukoll li dawn il-kundizzjonijiet ikunu japplikaw mhux biss għal dik id-dejta li ssir disponibbli għall-awtoritajiet kompetenti ta' Stat Membru ieħor, iżda għad-dejta kollha, jiġifieri anka d-dejta li tkun proċessata fl-istess Stat Membru.

Barra minn hekk, l-Istati Membri għandhom ikunu jistgħu jipprovdu salvagwardji għall-protezzjoni ta' dejta personali li jkunu akbar minn dawk stabbiliti f'din id-Deċiżjoni ta' Qafas.

It-tielet pilastru jkopri il-koperazzjoni ġudizzjarja u tal-pulizija fi kwistjonijiet kriminali u jinkludi t-traffikar tad-drogi, ta' l-armi, u tal-persuni, it-terroriżmu u l-kriminalita' organizzata, kif ukoll il-frodi.

Il-Kumitat qed jitlob lill-Kummissjoni biex toħroġ proposti maħsuba biex jagħmlu r-regoli dwar il-protezzjoni tad-dejta " applikabbli għall-Europol, il-Eurojust u għas-sistema ta' informazzjoni doganali kompletament konsistenti mad-deċiżjoni ta' qafas preżenti ."

Dawn bħalissa għandhom ir-regoli tagħhom stess dwar il-protezzjoni tad-dejta.

Rapporteur Martine ROURE PSE FR A6-0192/2006 Protezzjoni ta' data personali (kooperazzjoni ġudizzjarja u tal-pulizija) Proċedura: Konsultazzjoni Dibattitu: 13.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Ġustizzja u Intern

Strateġija għan-non-diskriminazzjoni u opportunitajiet ugwali għal kulħadd

Il-MPE ser jiddiskutu rapport imħejji minn Tatjana ŽDANOKA (Greens/EFA, LV) dwar strateġija għan-non-diskriminazzjoni u opportunitajiet ugwali għal kulħadd.

Skond il-Membri fil-Kumitat għal-Libertajiet Ċivili, hemm bżonn li l-ġlieda kontra d-diskriminazzjoni tkun ibbażata fuq l-edukazzjoni, il-promozzjoni ta' l-aħjar prattika u kampanji mmirati għall-pubbliku ġenerali u dawk l-oqsma u s-setturi fejn hemm diskriminazzjoni.

Ir-rapport jenfasizza l-fatt li l-ġlieda kontra d-diskriminazzjoni għandha tkun ibbażata fuq għarfien ta' l-impatt soċjali u dak ekonomiku tal-fenomenu.

Il-MPE qed jagħmlu sejħa sabiex l-Istati Membri jinvolvu l-NGPs mill-qrib fil-politika tagħhom kontra d-diskriminazzjoni sabiex dawn ikunu jistgħu jgħaddu dan l-għarfien.

Skond il-Kumitat, huwa essenzjali li jiġi enfasizzat li azzjoni pożittiva ma tfissirx diskriminazzjoni pożittiva.

Ir-rapport jgħati eżempji konkreti ta' azzjoni pożittiva, li jinkludu, pereżempju: ir-reviżjoni u l-aġġornar tal-politika u l-prattika tar-reklutaġġ biex jiġu identifikati u mneħħija dawk li jwasslu għal diskriminazzjoni; it-teħid ta' passi biex l-opportunitajiet li jkunu jeżistu jinġiebu għall-attenzjoni ta' gruppi żvantaġġati; l-iffissar ta' objettivi biex titjieb ir-rappreżentazzjoni ta' gruppi żvantaġġati fost il-ħaddiema; jew il-forniment ta' assistenza biex gruppi żvantaġġati jiġu mgħejjuna jipparteċipaw fis-soċjeta' kollha kemm hi.

Ir-rapport jenfasizza wkoll l- bżonn li tiġi garantita l-ugwaljenza fil-qasam ta' drittijiet soċjali lin-" non-ċittadini " u jistieden lill-Istati Membri u lill-pajjiżi kandidati biex ifasslu strateġija intenzjonata li tkabbar il-parteċipazzjoni tan-non-ċittadini fl-elezzjonijiet, kemm bħala votanti, kif ukoll bħala kandidati.

Il-Membri fil-Kumitat qegħdin ukoll jilqgġħu l-inizzjattiva tal-Kummissjoni biex titnieda Sena Ewropea għall-Opportunitajiet Indaqs u jittamaw li din tgħin tqajjem kuxjenza dwar id-diversi forom ta' diskriminazzjoni u ta' diskriminazzjoni multipla.

Mill-banda l-oħra, huma jiddeploraw il-fatt li l-Karta tad-Drittijiet Fundamentali għadha ma saritx torbot legalment, u jridu li din is-sitwazzjoni titranġa.

Ir-rapport jitkellem ukoll dwar l-Aġenzija ġdida ta' l-UE għad-Drittijiet Fundamentali, li suppost se tibda topera fl-2007.

Il-MPE jridu li din tkun involuta mill-qrib fil-qafas il-ġdid kontra d-diskriminazzjoni u biex tipprovdi informazzjoni f'waqtha, soda, affidabbli, komprensiva u relevanti lil min ifassal il-politika ta' l-UE.

Il-Membri qegħdin ukoll j istiednu lill-Kunsill biex jadotta l-proposta tal-Kummissjoni dwar il-ġlieda kontra r-razziżmu u l-ksenofobija.

Din il-proposta hija intenzjonata biex il-vjolenza razzista u ksenofoba tiġi kwalifikata bħala infrazzjoni penali u għalhekk ikun jista' jkun hemm sanzjonijiet għal din it-tip ta' vjolenza.

Punt ieħor imqajjem fir-rapport huwa dwar id-diskriminazzjoni kontra koppji ta' l-istess sess.

Il-Membri qed iħeġġu lill-Kummissjoni biex tressaq proposti biex tiġi projbita " id-diskriminazzjoni li jbatu fil-ħajja tagħhom ta' kuljum koppji ta' l-istess sess - kemm jekk miżżewġa jew kif ukoll jekk f'partnership reġistrat ".

Dan għandu jkun il-każ b'mod partikulari meta dawn jeżerċitaw id-dritt għal moviment ħieles imħaddan fil-liġi ta' l-UE.

Huma jridu wkoll li f'dan il-qasam jiġi applikat il-prinċipju ta' rikonoxximent reċiproku.

Rapporteur Tatjana ŽDANOKA Verts/ALE LV A6-0189/2006 Strateġija qafas għat-tneħħija tad-diskriminazzjoni u għall-opportunitajiet ugwali għal kulħadd Proċedura: Inizjattiva Dibattitu: 13.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Ġustizzja u Intern

It-trasferiment ta' persuni kundannati bejn l-Istati Membri ta' l-UE

Il-MPE ser jiddiskutu rapport imħejji inn Ioannis VARVITSIOTIS (EVP-ED, EL) dwar l-inizjattiva tar-Repubblika ta' l-Awstrija, tar-Repubblika tal-Finlandja u tar-Renju ta' l-Iżvezja għall-adozzjoni ta' Deċiżjoni ta' Qafas tal-Kunsill dwar l-ordni ta' infurzar Ewropea u t-trasferiment ta' persuni kundannati bejn l-Istati Membri ta' l-Unjoni Ewropea.

L-għan ta' din l-inizjattiva huwa li tħaffef il-proċess li bih persuni kundannati jiġu trasferiti għal Stat partikulari li b'xi mod dik il-persuna għandha rabtiet miegħu u fejn huwa maħsub li x'aktarx tista' sseħħ l-aqwa rijabilitazzjoni soċjali.

Id-Deċiżjoni ta' Qafas tagħti l-possibilita' ta' mekkaniżmu mgħaġġel " għar-rikonoxximent u l-infurzar minn Stat Membru li dik il-persuna hija ċittadina tiegħu, fejn hija residenta legali jew għandha rabtiet mill-qrib, ta' pieni li jinvolvu t-tiċħid tal-liberta' jew miżuri ta' sigurta' li ġew imposti fuq dik il-persuna minn qorti ta' Stat Membru ieħor ."

It-test oriġinali ta' l-inizjattiva kien ġie emendat minn grupp ta' ħidma responsabbli tal-Kunsill.

Il-Kunsill jispjega li "ordni ta' infurzar Ewropea" hija deċiżjoni mogħtija minn awtorita' kompetenti ta' l-Istat emittenti sabiex tiġi infurzata kundanna definittiva imposta lil persuna fiżika minn qorti ta' dak l-Istat.

L-"Istat emittenti" huwa l-Istat Membru li fih ġiet mogħtija l-ordni ta' infurzar Ewropea u l-"Istat ta' eżekuzzjoni" huwa l-Istat Membru li lilu ġiet trasmessa l-ordni ta' infurzar.

Skond il-Kunsill, il-kriterji biex persuna kundannata tiġi trasferita minn Stat Membru għal ieħor sabiex tkun tista' tiskonta l-bqija tal-piena hemmhekk huma: ċittadinanza u residenza legali; residenza legali permanenti; u l-Istat li l-persuna kkundannata tagħti l-kunsens tagħha biex tiġi trasferita fih u li miegħu għandha rabtiet mill-qrib.

Iżda skond ir-rapporteur, jeħtieġ li jkun iċċarat it-terminu " li miegħu l-persuna għandha rabtiet mill-qrib ", fil-każ li l-ordni għall-infurzar ta' deċiżjoni tal-Qorti titressaq biss bil-kunsens tal-persuna kundannata.

Għandu jkun hemm ukoll distinzjoni ċara bejn il-kriterji " ċittadinanza " u " residenza permanenti ".

Il-Kunsill qal ukoll li fil-proċess tat-tressiq ta' l-ordni lil Stat ta' eżekuzzjoni, għandu jkun hemm il-possibilta' li jsiru sottomissjonijiet orali jew bil-miktub ta' l-opinjonijiet tal-persuna kundannata.

Il-Membri fil-Kumitat għal-Libertajiet Ċivili qegħdin jisħqu dwar il-fatt li l-persuna kkundannata dejjem għandha tingħata din l-opportunita' qabel ma tinħareġ l-ordni ta' infurzar Ewropea.

Barra minn hekk, jridu li l-vittmi tar-reat ukoll jiġu infurmati li teżisti applikazzjoni għar-rikonoxximent u t-trasferiment ta' l-infurzar tal-piena u għandhom jiġu infurmati bir-riżultat tal-proċedura.

Skond ir-rapporteur: " Għandha titqies il-pożizzjoni vulnerabbli tal-vittmi, proċeduri ta' kumpens li huma possibbli u d-dritt tagħhom li jkunu infurmati dwar ir-riżultat tal-proċeduri u li jkunu preżenti waqt il-proċeduri ."

Ir-rapporteur huwa wkoll ta' l-opinjoni li wara t-trasferiment, il-persuna kundannata tkun għad trid tiskonta talanqas perjodu ta' sitt xhur tal-piena.

Fit-test oriġinali ta' l-inizjattiva, dan il-perjodu huwa ta' erba' xhur, iżda l-Membri fil-Kumitat isostnu li minimu ta' sitt xhur isaħħaħ l-idea ta' rijabilitazzjoni.

Il-Kumitat qed jgħid ukoll li m'huwiex aċċettabbli li l-Istat emittenti jibqa' jkollu d-dritt li jagħti amnestija, maħfra jew reviżjoni wara li l-persuna kundannata tkun ġiet trasferita għall-Istat ta' eżekuzzjoni.

Madankollu, il-Membri jaqblu li dan jista' jsir wara konsultazzjoni bejn iż-żewġ stati.

Barra minn hekk, f'każ li in-natura tal-piena tkun inkompatibbli mal-liġi ta' l-Istat ta' eżekuzzjoni, " il-piena jew il-miżura għandha tikkorrispondi kemm jista' jkun mal-piena imposta fl-Istat emittenti; dan ifisser li l-piena ma tistax tinbidel f'piena pekunjarja ."

Il-MPE qed jinsistu wkoll li l-piena fl-Istat ta' eżekuzzjoni la għandha taggrava u lanqas tnaqqas il-piena imposta fl-Istat emittenti.

L-inizjattiva tinkludi wkoll lista ta' 32 reat li għaliha m'hemmx bżonn verifika tal-kriminalita' doppja ta' l-att sabiex tiġi rikonoxxuta u infurzata piena.

Din il-verifika ma tippermettix li dawk li jkunu trasferiti jiskontaw piena għal att li l-pajjiż li fih se jkunu trasferiti ma jqisux bħala reat.

Rapporteur Ioannis VARVITSIOTIS EPP-ED GR A6-0187/2006 Ordni ta' nfurzar Ewropew u t-trasferiment ta' persuni li ngħataw sentenza Proċedura: Konsultazzjoni Dibattitu: 13.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Baġit

L-interessi finanzjarji ta' l-UE u l-ġlieda kontra l-frodi

Bħal kull sena, il-MPE ser jiddiskutu r-rapport imħejji minn Herbert BÖSCH (PES, AT) fi ħdan il-Kumitat għall-Kontroll tal-Baġit dwar il-ħarsien ta' l-interessi finanzjarji tal-Komunitajiet u l-ġlieda kontra l-frodi.

Il-Membri fil-Kumitat qed jenfsizzaw il-fatt li fis-sena 2004 ġew irrappurtati irregolaritajiet u frodi li jammontaw għal total ta' €982.3 miljun mill-Istati Membri, fl-oqsma tar-riżorsi proprji, ta' l-agrikoltura u tal-politika strutturali.

Huma fakkru li għas-sena 2003, l-ammont irrappurtat kien ta' €922 miljun, waqt li għas-sena 2002, dan kien ta' €1.15 biljun.

Iċ-ċifri għall-2004 jistgħu jinqasmu kif ġej:

- Riżorsi proprji: €205.7 miljun (għas-sena 2003: €269.9 miljun, għas-sena 2002: €341.9 miljun);

- Garanziji tal-Fond Ewropew ta' Orjentazzjoni u Garanzija Agrikola (EOAGF): €82.1 miljun (għas-sena 2003: €169.7 miljun, għas-sena 2002: €198.1 miljun);

- Miżuri dwar il-politika strutturali: €694.5 miljun (għas-sena 2003: €482.2 miljun, għas-sena 2002: €614.1 miljun);

Dwar il-politika strutturali, il-MPE qalu li fis-sena 2004 n-numru ta' irregolaritajiet reġa' għola sostanzjalment, u nnutaw fil-parti l-kbira tagħhom l-irregolaritajiet irrappurtati kienu kkawżati minn " miżuri li ma twettqux kif xieraq kif ukoll minn azzjonijiet li jmorru kontra d-dispożizzjonijiet tat-Trattat KE ."

Madankollu, huma qed jenfasizzaw il-fatt li " varjazzjonijiet annwali ta' l-ammonti tal-ħsara rrappurtati m'għandhomx jingħataw importanza eżaġerata billi jistgħu jiddependu minn bosta fatturi ."

It-tkabbir ta' l-UE

Il-Membri fil-Kumitat huma mħassbin dwar il-fatt li fil-qasam ta' l-għajnuna ta' qabel l-adeżjoni, il-Kummissjoni, f'90% tal-każi rrappurtati, la kienet kapaċi tivverifika n-natura ta' l-irregolaritajiet irrappurtati u lanqas l-ammonti diġa rkuprati jew li jridu jiġu rkuprati.

Skond il-Kummissjoni, dan huwa riżultat ta' " nuqqas ta' esperjenza tal-pajjiżi konċernati ".

Il-ġlieda kontra l-kuntrabandu tas-sigaretti

Ir-rapport jgħid li skond l-istimi ta' l-Istati Membri, fis-sena 2004 ntilfu madwar €418.5 miljun mir-riżorsi proprji minħabba l-kuntrabandu tas-sigaretti.

Din is-somma hija d-doppju tas-somma tad-danni meta mqabbla mas-sena 2003 (madwar €200 miljun).

Fl-2004 ġew ikkonfiskati iktar minn 3.5 biljun sigarett mill-awtoritajiet kompetenti.

Il-Membri qed jisħqu dwar l-importanza tal-ftehim dwar il-ġlieda kontra l-kuntrabandu tas-sigaretti bejn il-Kummissjoni flimkien ma' wħud mill-Istati Membri u l-kumpanija tat-tabakk Philip Morris International (PMI).

Malta wkoll iffirmat dan il-ftehim wara li kien konkluż.

Madankollu l-Kumitat m'huwiex kuntent bil-fatt li s'issa l-Kummissjoni ma kenitx f'kundizzjoni li tuża sew il-ħlasijiet li ngħataw mill-PMI permezz tal-Ftehim għal miżuri fil-ġlieda kontra l-frodi, " li jirrappreżentaw prijorita' biex jiġu evitati l-kuntrabandu tas-sigaretti u l-piraterija tad-ditti ".

Il-ġlieda kontra l-frodi fil-qasam tal-VAT

Il-Kumitat huwa wkoll imħasseb dwar il-ħsara finanzjarja li tinħoloq mill-hekk imsejħa tranżazzjonijiet "karużel".

L-Istitut Ġermaniż għar-Riċerka Ekonomika kkalkula li t-telf fid-dħul nazzjonali mill-VAT għas-snin 2003 sa l-2005 jammonta għal bejn 17 u 18-il biljun ewro s-sena.

Dan huwa ekwivalenti għal telfa mill-Istati Membri ta' madwar 10% tad-dħul mill-VAT kull sena.

Ir-rapport jinnota li terz minn dan it-telf huwa attribwit lit-tranżazzjonijiet "karużel" bejn il-fruntieri.

Punt ieħor li r-rapport iqajjem huwa dwar ir-rinnovazzjoni tal-Binja Berlaymont tal-Kummisjoni.

Il-Kumitat m'huwiex sodisfatt bl-informazzjoni mhux ċara tal-Kummissjoni dwar din ir-rinnovazzjoni u qed jistaqsi jekk kienx hemm irregolaritajiet minn partijiet terzi.

Barra dan, il-Membri jridu jkunu jafu x'miżuri amministrattivi ttieħdu fi ħdan il-Kummissjoni fil-każ ta' irregolaritajiet.

Rapporteur Herbert BÖSCH PSE AT A6-0185/2006 Protezzjoni ta' l-interessi finanzjarji tal-Komunitajiet, il-ġlieda kontra l-frodi (2004) Proċedura: Inizjattiva Dibattitu: 14.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

L-adozzjoni ta' l-ewro mis-Slovenja

Il-MPE għandhom jadottaw rapport imħejji minn Werner LANGEN (EPP-ED, DE) dwar l-adozzjoni tal-munita waħda mis-Slovenja.

Permezz ta' dan ir-rapport, il-Membri fi ħdan il-Kumitat għall-Affarijiet Ekonomiċi u Monetarji qed japprovaw l-proposta tal-Kummissjoni favur l-adozzjoni ta' l-ewro mis-Slovenja fl-1 ta' Jannar 2007.

Il-MPE qegħdin ukoll jagħmlu sejħa sabiex il-Kummissjoni tevalwa l-konformita' ta' dan il-pajjiż mal-kriterji ta' Maastricht fuq bażi ta' dejta preċiża, kurrenti, ta' min joqgħod fuqha u ta' kwalita' għolja.

F'Marzu 2006, is-Slovenja talbet evalwazzjoni mill-Kummissjoni u mill-Bank Ċentrali Ewropew biex dawn jevalwaw jekk tissodisfax il-kundizzjonijiet għal parteċipazzjoni sħiħa fl-Unjoni Ekonomika u Monetarja.

F'Mejju, il-Kummissjoni u l-BĊE ppubblikaw rapporti ta' konverġenza dwar is-Slovenja, u l-Kummissjoni pproponiet lis-Slovenja li tadotta l-ewro f'Jannar 2007.

Ir-rapporteur Werner Langen iqis li s-Slovenja laħqet livell għoli ta' konverġenza ekonomika sostenibbli u tissodisfa l-kundizzjonijiet kollha mingħajr riżerva biex tadotta l-ewro f'Jannar 2007.

Peress li huwa l-Kunsill li jrid jieħu l-aħħar deċiżjoni dwar din il-kwistjoni, il-Membri qegħdin jitolbuh " jinforma lill-Parlament jekk ikollu l-ħsieb li jitbiegħed mit-test approvat mill-Parlament… sabiex jerġa' jikkonsultah jekk ikollu l-ħsieb li jemenda l-proposta tal-Kummissjoni b'mod sostanzjali ."

Huwa ppjanat li Malta tadotta l-ewro fl-1 ta' Jannar 2008.

Rapporteur Werner LANGEN EPP-ED DE A6-0200/2006 L-Adozzjoni mis-Slovenja tal-munita unika fl-1 ta' Jannar 2007 Proċedura: Konsultazzjoni Dibattitu: 15.06.06 Dettalji dwar il-proċedura ta' l-adozzjoni ta' l-ewro The National Euro Changeover Committee

Petizzjonijiet

Bżonn li l-Kumitat għall-Petizzjonijiet jikber sabiex ilaħħaq mat-talba pubblika

Il-Kumitat għall-Petizzjonijiet irċieva 1609 ilment fi 18-il xahar.

Għalhekk qed jagħmel sejħa biex iżid in-numru tal-MPE tiegħu sabiex ikun jista' jlaħħaq mar-rikjesti li jsiru mill-pubbliku.

Skond il-Kumitat, sabiex jiżdied fl-effikaċa tiegħu, hemm bżonn li ssir razzjonalizzazzjoni tal-proċeduri tiegħu u li jikkoordina xogħolu aħjar ma' l-istituzzjonijiet ta' l-UE l-oħrajn.

Barra dan, irid li jittieħdu miżuri iktar stretti f'każijiet meta Stati Membri ma jikkonformawx tal-liġi tal-Komunita'.

Il-MPE ser jiddiskutu rapport imħejji minn Michael CASHMAN (PES, UK) dwar ix-xogħol tal-Kumitat għall-Petizzjonijiet Marzu 2004 sa Diċembru 2005.

Ir-rapport jenfasizza l-bżonn li " iż-żmien li jittieħed biex jingħata rispons isir iqsar, u l-investigazzjonijiet isiru aktar effettivi, u li s-servizzi tiegħu jkunu disponibbli b'mod ugwali għaċ-ċittadini kollha ta' l-UE. "

Għalhekk, u b'mod speċjali sabiex il-Parlament ikun jista' " jirrispondi aħjar għall-aspettattivi tal-petizzjonanti ", il-MPE qed jipproponu li n-numru ta' Membri fil-Kumitat jiżdied għal 50.

Skond il-MPE fil-Kumitat, dan għandu "rwol essenzjali" sabiex biex jerġa' jkun hemm konnessjoni maċ-ċittadini ta' l-UE u jikkontribwixxi biex jissaħħaħ il-kontroll demokratiku fuq il-leġiżlazzjoni Komunitarja u l-implimentazzjoni tagħha.

Sabiex jinstabu soluzzjonijiet adegwati " għall-kwistjonijiet u problemi li ċ-ċittadini jkollhom jaffaċċaw fil-ħajja ta' kuljum ", huma ta' l-opinjoni li l-proċeduri tal-Kumitat għandhom jiġu razzjonalizzati u koordinati.

Huma jridu wkoll li jkun hemm koperazzjoni aħjar bejn il-Parlament u l-istituzzjonijiet oħrajn involuti, speċjalment il-Kummissjoni, iżda wkoll il-Kunsill.

Fost affarijiet oħra, ir-rapport jinkoraġġixxi wkoll missjonijiet għal tiftix ta' fatti fl-Istati Membri sabiex ikunu investigati kwistjonijiet imressqa minn petizzjonanti, sakemm dawn ikunu jistgħu " joffru viżjoni aktar ċara, fuq il-post, ta' problemi kultant kumplessi ".

Dawn il-missjonijiet għandhom jgħinu biex titqajjem kuxjenza fost l-awtoritajiet kompetenti u b'hekk issir pressjoni biex " jinstabu soluzzjonijiet effettivi u pragmatiċi fl-interess taċ-ċittadin ."

Rapporteur Michael CASHMAN PSE GB A6-0178/2006 Deliberazzjonijiet tal-Kumitat għall-Petizzjonijiet waqt is-sena parlamentari 2004-2005 Proċedura: Inizjattiva Dibattitu: 12.06.06

-//EP//TEXT IM-PRESS 20060522BRI08406 FULL-TEXT DOC XML V0//MT

Relazzjonijiet esterni

Is-sitwazzjoni tal-priġunieri fil-Guantanamo

Matul is-seduta plenarja li għaddiet, il-Parlament kellu jadotta riżoluzzjoni dwar is-sitwazzjoni tal-priġunieri fil-Guantanamo fejn fost affarijiet oħra, kellu jerġa' jtenni l-konvinzjoni tiegħu li l-ġlieda kontra t-terroriżmu ma tistax issir bi ħsara għal valuri bażiċi u komuni, bħar-rispett għad-drittijiet tal-bniedem u għall-istat tad-dritt.

Madankollu, il-vot ġie pospost għas-seduta plenarja li jmiss fuq talba tal-Grupp EPP-ED.

Madankollu, qabel bdiet il-votazzjoni, rappreżentant tal-Grupp EPP-ED spjega li delegazzjoni ta' Membri fil-grupp tiegħu għadha kif ġiet lura minn żjara fil-Guantamo.

Dawn il-Membri ma kellhomx ċans jagħtu l-kontribuzzjoni tagħhom għal din ir-riżoluzzjoni, għalhekk il-vot ġie pospost għas-seduta plenarja ta' Ġunju, li ser issir fi Strasburgu.

Din mhix l-ewwel darba li l-Parlament Ewropew qed jirreferi għas-sitwazzjoni fil-Guantanamo.

L-iktar riferiment riċenti sar f'riżoluzzjoni adottata matul is-seduta plenarja li għaddiet, fejn il-MPE għamlu sejħa " għall-għeluq immedjat taċ-ċentru ta' detenzjoni ta' Guantanamo ".

Barra minn hekk, enfasizzaw ukoll il-bżonn li " jiġi mitmum l-istat attwali ta' inċertezza legali li tqiegħdu fih sa mill-wasla tagħhom id-detenuti f'Kamp Delta, fil-Bażi Navali tal-Bajja ta' Guantanamo, li jkun garantit lilhom l-aċċess immedjat għall-ġustizzja u li jkun żgurat li dawk akkużati bi krimini tal-gwerra jkollhom proċess ġust fil-qorti skond il-liġi umanitarja internazzjonali u f'konformità sħiħa ma' l-istrumenti internazzjonali tad-drittijiet tal-bniedem ".

Proċedura: Riżoluzzjoni Vot bla dibattitu

Is-sajd qrib il-kosta

Il-MPE ser jiddiskutu rapport imħejji minn Seán Ó NEACHTAIN (UEN, IE) dwar il-problemi li jiltaqgħu magħhom is-sajjieda ta' qrib il-kosta.

Skond il-Membri fil-Kumitat għas-Sajd, "l-attivita' tas-sajd qrib il-kosta hija essenzjali għall-preservazzjoni tat-tradizzjonijiet u l-prattiki kulturali, billi tassigura mhux biss il-protezzjoni tad-diversita' kulturali fir-reġjuni kkonċernati iżda wkoll l-istess sopravivenza tal-komunitajiet kostali".

Għalhekk, jridu li dawn it-tradizzjonijiet u prattiċi jiġu ppreservati.

Minħabba d-diffikultajiet li jeżistu biex tiġi stabbilita definizzjoni komuni fuq livell ta' l-UE ta' sajd qrib il-kosta, il-Membri jridu li jiġu stabbiliti " kriterji minimi, li jkunu aċċettabbli għal kulħadd u li jistabbilixxu l-bilanċ neċessarju bejn attivitajiet ta' sajd qrib il-kosta, sajd 'il barra mill-kosta u dak rikreattiv ."

Barra dan, iridu li l-Kummissjoni tiffinanzja l-immodernizzar tal-bastimenti għas-sajd qrib il-kosta, anke sabiex tittejjeb is-sigurta' tas-sajjieda ta' qrib il-kosta.

Il-Kumitat jixtieq ukoll li tniedi programmi speċifiċi ta' tagħlim u taħriġ bl-iskop li " tinkoraġġixxi d-dħul ta' professjonisti żgħażagħ fis-settur ."

Il-MPE huma wkoll ta' l-opinjoni li s-sajjieda ta' qrib il-kosta u l-komunitajiet li jiddependu minnhom għandhom ikunu involuti aktar direttament fl-ipproċessar u fil-kummerċ sabiex isaħħu l-bażi tal-profit u jtejbu l-istandard ta' l-għajxien tagħhom.

Rapporteur Seán Ó NEACHTAIN UEN IE A6-0141/2006 Sajd mal-kosta u l-problemi tas-sajjieda mal-kosta Proċedura: Inizjattiva Dibattitu: 14.06.06

-//EP//TEXT IM-PRESS 20060522BRI08406 FULL-TEXT DOC XML V0//MT


Il-benesseri ta' l-annimali - Interess dejjem akbar

Il-benesseri ta' l-annimali hu valur Ewropew

Hemm għarfien kbir fuq il-benesseri ta' l-annimali fl-UE, iżda l-konsumaturi huma lesti jħallsu prezz ogħla għal "prodotti li jagħtu kas tal-benesseri ta' l-annimali"?

Din kienet waħda mit-temi diskussi f'seduta organizzata mill-kumitat għall-Agrikoltura tal-Parlament fuq il-pjan ta' azzjoni ta' l-UE għall-benesseri ta' l-annimali 2006-2010.

Il-Pjan ta' Azzjoni l-ġdid jimmira li jiżgura li l-benesseri ta' l-annimali jiġi indirizzat bl-aktar mod effettiv possibbli - fis-setturi kollha ta' l-UE u permezz tar-relazzjonijiet ta' l-UE ma' pajjiżi terzi u skond il-Protokoll fuq il-Protezzjoni u l-Benesseri ta' l-Annimali tat-Trattat ta' Amsterdam, li jagħraf li l-annimali huma ħlejjaq li jħossu.

Il-benesseri ta' l-annimali huwa valur Ewropew…

Il-kelliema qablu li l-benesseri ta' l-annimali huwa valur Ewropew, b'rabta mill-qrib ma' oqsma politiċi oħra.

L-UE diġà għandha standards għoljin, iżda "jista' jsir ħafna aktar", qalet il-Kristjan Demokratika Ġermaniża Elisabeth Jeggle li qegħda tfassal rapport fuq il-pjan ta' azzjoni.

Is-sena li għaddiet, stħarriġ ta' l-Eurobarometer ta' 24,708 Ewropew wera li fi 15 minn 25 Stat Membru, il-maġġoranza ta' dawk li wieġbu taħseb li mhux qed tingħata biżżejjed importanza għall-benesseri ta' l-annimali fil-politika agrikola ta' pajjiżhom.

L-istħarriġ juri perċezzjoni differenti bejn il-benesseri u l-protezzjoni għal kull speċi ta' annimal imrobbi.

Il-kundizzjonijiet tat-tiġieġ li jbid tqiesu agħar minn dawk tal-majjali u tal-baqar.

…iżda lesti nħallsu?

Minkejja l-għarfien fuq il-benesseri ta' l-annimali, il-maġġoranza taċ-ċittadini ma tidhirx li tqis dan meta tixtri l-ikel, u n-nies jidhru li huma lesti jaċċettaw biss żieda limitata fil-prezz.

Skond l-istudjuż Spanjol Luis Gosálvez Lara, 11% biss huma lesti jaċċettaw żieda ta' aktar minn 25% fil-prezz tal-laħam.

Madankollu, id-domanda għal prodotti li jieħdu ħsieb l-annimali hija waħda qawwija u li qegħda tiżdied, qal Dil Peeling ta' l-Ewrogrupp għall-Benesseri ta' l-Annimali.

Huwa rrefera għall-istudju miċ-Ċentru Nazzjonali ta' l-Ikel mill-2000 li wera li terz tal-popolazzjoni fl-Irlanda, fir-Renju Unit, fi Franza, fl-Italja u fil-Ġermanja naqset il-konsum tal-laħam minħabba aspetti relatati mal-benesseri ta' l-annimali.

Il-konsum ta' bajd li jkun ġej minn irziezet li jagħtu kas tal-benesseri ta' l-annimali issa huwa madwar darbtejn u nofs ogħla milli kien 10 snin ilu, u dan għadu qiegħed jiżdied, qal.

Diffikultajiet fl-identifikazzjoni jistgħu jispjegaw in-nuqqas ta' sensittività.

Għalhekk, bosta kelliema sostnew li informazzjoni aktar ċara fuq it-tikketti tista' tkun miżura importanti.

Madwar 51% taċ-ċittadini ta' l-UE jgħidu li rari jew qatt ma jistgħu jidentifikaw jekk is-sistema ta' produzzjoni tagħtix kas tal-benesseri ta' l-annimali jew le, mit-tikketta fuq il-bajd, ħalib u laħam.

Huwa u jiġbor fil-qosor id-dibattitu, Joseph Daul (PPE-DE, FR), chairman tal-Kumitat għall-Agrikoltura, enfasizza li l-benesseri ta' l-annimali japplika wkoll għall-annimali domestiċi.

Talab li jsiru studji fuq l-impatt soċjo-ekonomiku ta' regoli ġodda u r-rispett tad-differenzi ġeografiċi meta jiġu stabbiliti l-istandards.

Trattament aħjar ta' l-annimali ma għandux ifisser aktar spejjeż u burokrazija.

20060607STO08789 Il-Kumitat tal-PE għall-Agrikoltura u l-Iżvilupp Rurali Attitudnijiet tal-konsumaturi fuq il-benesseri ta' l-annimali mrobbija Il-protokoll fuq il-protezzjoni u l-benesseri ta' l-annimali Il-Kummissjoni Ewropea – Is-Saħħa u l-Benesseri ta' l-Annimali Pjan ta' azzjoni dwar is-saħħa u l-benesseri ta' l-annimali 2006-2010


X'għandhom komuni l-futbol u l-politika?

Lesti għall-ftuħ – ikkwalifikaw 10 pajjiżi ta' l-UE

Hekk kif it-Tazza tad-Dinja waslet biex tibda fl-Ewropa għall-10 darba fl-istorja tagħha – iddeċidejna li nidħku ftit u nistaqsu lill MPE mill-10 pajjiżi ta' l-UE li kkwalifikaw jekk jaħsbux li l-futbol u l-politika għandhomx xi ħaġa komuni.

L-isport għandu xi lezzjonijiet applikabbli għall-politika jew jinvolvi biss 22 persuna jiġru wara ballun tond f'piċċ?

Għalhekk, x'għandhom komuni l-futbol u l-politika?

Dan hu dak li qalulna l-MPE – fl-ordni tal-gruppi tat-tazza tad-dinja A-H.

Il-ħidma kollettiva tal-Ġermaniżi: Silvana Koch-Mehrin temmen li l-"futbol u l-politika – it-tnejn huma bbażati fuq tim tajjeb bi strateġija eċċellenti jilagħbu logħba kuraġġuża."

Il-prammatiżmu Pollakk: Urszula Krupa nnotat li "filwaqt li l-influwenza tal-futbol fuq il-politika tista' tkun waħda divertenti, il-politika qatt ma għandha tinfluwenza 'l-futbol."

L-ironija Ingliża: Christopher Heaton-Harris, referee tal-futbol mill-1983, addatta fi kliemu dak li qal Gary Lineker (l-aqwa skorer fil-Messiku fl-1986); "Fil-politika dejjem issib żewġ naħat għal kull dibattitu, fil-futbol dejjem hemm żewġ timijiet tajbin, iżda fit-tnejn li huma, fl-aħħar, huma l-Ġermaniżi li dejjem jirbħu."

Il-frankezza Żvediża: Carl Schlyter jemmen li "timijiet minn partijiet oħra tad-dinja jistgħu jinteressaw lill-Ewropej f'kulturi u f'pajjiżi barra mill-UE.

Għandna ħafna x'nitgħallmu dwar bnedmin sħabna.

Ħafna minnhom jitħallew jidħlu fl-Ewropa biss biex jilagħbu l-futbol, mhux biex jaħdmu jew jagħmlu xi tip ta' kummerċ – dan jeħtieġ li jinbidel."

Il- fair play Olandiż: Max van den Berg; "Li għandu jkollhom komuni: il- fair play , ebda logħba mingħajr regoli tajbin u trasparenti, logħob f'tim u n-nies jieħdu pjaċir biha.

L-integrazzjoni minflok is-segregazzjoni.

Sfortunatament, kemm il-politika kif ukoll il-futbol xi kultant imorru fid-direzzjoni opposta jekk ikun hemm preżenti interessi kummerċjali jew ta' gruppi."

Il-passjoni Portugiża: Maria da Assunção Esteves: poġġi r-relazzjoni bħala waħda ta'; "kompetizzjoni u passjoni!"

L-inskrutabbiltà Ċeka: Daniel Strož - "għandhom żewġ affarijiet komuni bejniethom: l-aspett sportiv u l-inkalkolabbiltà."

L-emozzjoni Taljana: Salvatore Tatarella ejja npoġġuha b'dan il-mod, "il-futbol u l-politika: il-kompetizzjoni, l-ispirtu ta' tim, il-ferħ u l-uġigħ, l-emozzjonijiet li jistgħu jqanqlu fil-folol."

In-nobbiltà Franċiża: Anne Laperrouze tara r-relazzjoni kif ġej; "Il-futbol u l-politika, fis-sens nobbli tat-terminu, jagħmlu sens biss f'logħob kollettiv."

Is-sensibbiltà Spanjola: Il-President tal-PE Josep Borrell; "Ir-rabta mhijiex ovvja iżda fl-Amerika Latina, huma biss dawk il-pajjiżi li ma għandhomx il-futbol bħala l-isport prinċipali tagħhom li sofrew revoluzzjonijiet…"

Min se jirbaħ?

Mill-10, 4 minnhom rebħu l-kompetizzjoni (l-Ingilterra, il-Ġermanja, Franza, l-Italja) filwaqt li tlieta oħra waslu sal-finali – l-Olanda, l-Iżvezja u r-Repubblika Ċeka (bħala parti miċ-Ċekoslovakkja).

Dan l-aħħar il-Parlament kellu seduta pubblika fuq ir-rwol tal-futbol fis-soċjetà – ara l- link hawn taħt.

20060609STO08835 Seduta Pubblika fuq il-futbol fis-soċjetà It-Tazza tad-Dinja 2006 tal-FIFA


Il-futur ta' l-Ewropa, it-tniġġis, ir-riċerka u s-"sky marshals" fuq l-aġenda tas-seduta ta' Ġunju

Istituzzjonijiet

Seduta plenarja ta' Ġunju fi Strasburgu

Matul din is-seduta plenarja, il-MPE ser jiddibattu l-futur ta' l-Ewropa - kwistjoni li ser tkun diskussa wkoll matul il-laqgħa tal-Kunsill Ewropew li jmiss.

Il-Membri ser jiddiskutu wkoll is-sitwazzjoni ta' l-ambjent fl-Ewropa qabel jivvutaw leġiżlazzjoni dwar it-tniġġis ta' taħt l-art.

Suġġetti oħra fuq l-aġenda huma l-fondi għar-riċerka xjentifika, l-użu ta' "sky marshals" għas-sigurta' tal-linji ta' l-ajru, ir-razziżmu, l-omofobija u l-prostituzzjoni sfurzata matul it-Tazza tad-Dinja.

Nhar it-Tnejn ser issir mistoqsija orali mill-Kumitat għad-Drittijiet tan-Nisa u l-Ugwaljanza bejn is-Sessi lill-Kummissjoni dwar il -prostituzzjoni sfurzata fil-kuntest tal-logħob tal-futbol tat-Tazza tad-Dinja 2006 .

Wara ser ikunu diskussi xi ta' rapporti li tħejjew fi ħdan il-Kumitat għall-Ambjent.

Ir-rapport imħejji minn Christa KLASS (EPP-ED, DE) huwa dwar il-proposta tal-Kummissjoni għal direttiva dwar il- protezzjoni ta' l-ilma ta' taħt l-art mit-tniġġis .

Dak imħejji minn Richard SEEBER (EPP-ED, AT) huwa dwar l-evalwazzjoni u l-mmaniġġjar ta' l-għargħar , li jiffoka fuq l-aspett tal-prevenzjoni.

Filgħaxija, il-grupp EPP-ED ser jagħmel mistoqsija orali oħra lill-Kummissjoni, dwar il-miżuri li jippromwovu t-turiżmu .

L-ewwel dibattitu li ser isir nhar it-Tlieta huwa dwar ir-riċerka u l-iżvilupp teknoloġiku.

Il-Membri ser jiddiskutu żewġ rapporti imħejjin minn Jerzy BUZEK (EPP-ED, PL) dwar is-seba' programm ta' qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013), u dwar ir-riċerka nukleari u attivitajiet ta' taħriġ.

Fost affarijiet oħra, ser jiġu vvutati r-rapport imħejji minn Stephen HUGHES (PES, UK) dwar il- protezzjoni tal-ħaddiema minn korrimenti li jirriżultaw mil-labar tas-siringi u r-riżoluzzjoni dwar is- sitwazzjoni tal-priġunieri fil-Guantanamo, li kienu ġew posposti mis-seduta plenarja li għaddiet.

Wara nofs in-nhar ser isir dibattitu dwar l-istat ta' tħejjija u l-ippjanar tar-rispons fil-Komunita' Ewropea għal kontra l-influwenza pandemika - rapport imħejji minn Adamos ADAMOU (GUE/NGL, CY).

Ser issir ukoll stqarrija mill-Kummissjoni u mill-Kunsill dwar id- drittijiet tal-bniedem fit-Tuneżija .

Filgħaxija ser jiġu diskussi xi rapporti mħejja fi ħdan il-Kumitat għal-Libertajiet Ċivili.

Ir-rapport ta' konsultazzjoni imħejji minn Martine ROURE (PES, FR) huwa dwar il- ħarsien ta' data personali wżata fi ħdan il-kooperazzjoni ġudizzjarja u tal-pulizija fil-qasam kriminali.

Dak imħejji minn Ioannis VARVITSIOTIS (EVP-ED, EL) huwa dwar l-inizjattiva tar-Repubblika ta' l-Awstrija, tar-Repubblika tal-Finlandja u tar-Renju ta' l-Iżvezja biex jitħaffef il-proċess li bih persuni kundannati jiġu trasferiti biex jiskontaw il-bqija tas-sentenza tagħhom fi Stat partikolari li b'xi mod għandhom rabtiet miegħu.

Id-dibattitu ta' l-Erbgħa filgħodu ser ikun dwar il-preparazzjoni tal- laqgħa tal-Kunsill Ewropew li jmiss, li ser issir fi Brussell, il-15 u s-16 ta' Ġunju.

Barra minn hekk, il-Kumitat għall-Affarijiet Kostituzzjonali ser jagħmel mistoqsija orali lill-Kummissjoni dwar il-passi li għandhom jittieħdu fir-rigward tal- perjodu ta' riflessjoni .

Wara nofsinhar, il-Kunsill u l-Kummissjoni ser jagħmlu stqarrija dwar iż-żieda fil-vjolenza marbuta mar-razzismu u l-omofobija fl-Ewropa .

Filgħaxija ser jiġi diskuss rapport imħejji minn Paolo COSTA (ALDE, IT), dwar it-twaqqif ta' regoli komuni fil-qasam tas-sigurta' ta' l-avjazzjoni ċivili, kif ukoll dak imħejji minn Seán Ó NEACHTAIN (UEN, IE) dwar il-problemi li jiltaqgħu magħhom is-sajjieda ta' qrib il-kosta.

Il-Ħamis filgħodu ser jiġi diskuss rapport imħejji minn Herbert BÖSCH (PES, AT) fi ħdan il-Kumitat għall-Kontroll tal-Baġit dwar il-ħarsien ta' l-interessi finanzjarji tal-Komunitajiet u l-ġlieda kontra l-frodi.

Ser jiġi wkoll ivvutat ir-rapport imħejji minn Werner LANGEN (EPP-ED, DE) dwar l-adozzjoni ta' l-ewro mis-Slovenja.

20060609STO08848 L-aħħar verżjoni ta' l-Aġenda tas-seduta plenarja

/omk/sipade3?PROG=AGENDA&REF=2006-06&QUERY=ALL-SIT&NAV=S&L=MT&LEVEL=0&SAME_LEVEL=1